Wanita Ini Berjaya Tawan 10 Gunung Meskipun Mengalami Masalah Gayat

Wanita ini mempunyai masalah gayat tempat tinggi yang sangat teruk selain tidak menggemari aktiviti lasak, namun disebabkan kerana terlalu suka melihat akan keindahan alam semula jadi, wanita ini mendaki sudah menawan 10 gunung di dalam dan luar negara untuk kepuasan dirinya sendiri.

Nurainina Aziz, 33, dari Kampung Besut, Kemaman bukan sahaja pernah menawan gunung-gunung terkenal di Malaysia seperti Gunung Angsi di Negeri Sembilan, Gunung Santubong di Sarawak dan Gunung Kinabalu di Sabah.

Malah, wanita itu juga berjaya menawan puncak Gunung Mardi Himal yang ketinggiannya mencecah 4,500 meter di Nepal pada bulan Mac lalu.

Menurut perkongsian eksekutif analitik perniagaan itu, beliau pada mulanya tidak berminat untuk mendaki gunung kerana mempunyai masalah gayat yang teruk. Tetapi atas desakan rakannya, beliau memberanikan diri mengikuti ekspedisi mendaki Gunung Tebu di Besut ketika belajar di Universiti Teknologi Mara (UiTM) Dungun pada 2005.

“Walapun dalam ketakutan, saya gagahkan diri untuk sampai ke puncak dan akhirnya pemandangan indah di puncak Gunung Tebu itu membuatkan saya terpesona. Bermula dari situ, saya menjadi pemburu pemandangn indah dari puncak gunung, boleh dikatakan separuh gunung terkenal di dalam negara telapun saya tawan.” katanya kepada Harian Metro.

Tambahnya lagi, dia bukan kaki mendaki seperti orang lain yang menjalani latihan mendaki bukit atau gunung pada setiap hari. Sebaliknya, apabila ada cuti, dia akan berkemas barang yang perlu dan terus ke gunung belum ditawan untuk melakukan pendakian secara spontan.

“Aktiviti pendakian itu membuatkan saya gilakan pemandangan indah, justeru saya akan tetap mendaki hingga ke puncak semata-mata untuk menikmati keindahan alam semula jadi.” ujar wanita itu lagi.

Menurutnya, selain Gunung Kinabalu dan Gunung Mardi Himal, Gunung Rinjani di Indonesia adalah antara gunung paling mencabar pernah ditawan. Dia menceritakan bahawa pada ketinggian 200 meter ke puncak tersebut, ada satu permukaan berpasir yang membuatkan pendakian di situ mengambil masa selama dua jam  untuk sampai ke puncak.

Nurainina turut bercadang untuk menawan Everest Base Camp (EBC) pada Mac tahun hadapan sempena menyambut hari lahirnya.

Kenali 8 gunung tinggi di Malaysia yang sesuai untuk kaki hiking mencabar diri. Klik pautan di bawah untuk bacaan lanjut.

8 Gunung Tinggi Di Malaysia Untuk Dijadikan ‘Wishlist’ Buat Kaki Hiking

10 Lokasi Treking Dan Hiking ‘Best’ Dalam Malaysia Untuk Kaki Gunung

10 Tip Penting Yang Wajar Anda Ambil Tahu Jika Mahu ‘Hiking’ Di Norway


Wanita Ini Bermula Hanya Dari Penjualan Kuih Dan Kini Semakin Berjaya

Sekecil-kecil kuih, apabila dibuat dengan bersungguh-sungguh, dengan izin Tuhan, kejayaan akan menunggu kita di muka pintu.

Itulah yang berlaku kepada Puan Intan, seorang usahawan kuih tradisional seperti kuih talam, kole kacang, tahi minyak. Bermula dari 5 jenis kuih, kini Puan Intan berjaya menghasilkan 50 jenis kuih tradisional untuk penduduk di sekitar Johor dan Singapura. Saksikan kehebatan wanita ini di bawah:

Semoga lebih ramai warga Malaysia, khasnya wanita menceburkan diri di dalam bidang perniagaan. Untuk mendapat ilmu bisnes premium secara percuma, anda boleh mendaftar di SekolahBisnes.net. Kita jumpa di sana!


Wanita Ini Cerita Pengalaman Tinggal Di ‘Bandar Hantu’ Forest City Johor Bahru

Marielle Descalsota, wanita muda yang berasal dari Manila dan bertapak di Singapura telah berkunjung ke Johor Bahru, bandar paling selatan di Malaysia. Tujuannya adalah satu, untuk berkunjung dan merasai sendiri pengalaman menetap selama 3 hari di ‘bandar hantu’ Forest City yang terkenal dengan projek mewah bernilai tinggi.

Dia yang bekerja sebagai wartawan untuk Insider menulis dalam catatan pengalamannya bahawa bandar ini dianggap ‘bandar hantu’ kerana kapasiti penduduknya kini kurang dari 5%, manakala laporan terakhir 2019 menyebut bahawa hanya 500 penduduk yang berpindah ke sana.

“Apabila saya melawat bandar itu, ia mempunyai galeri jualan, pusat membeli-belah, sekolah antarabangsa dan dua pusat peranginan, tetapi sangat sedikit perniagaan yang beroperasi. Sebidang tanah telah dikhaskan untuk pembangunan, tetapi tidak jelas sama ada projek ini akan diteruskan,” katanya.

Sepanjang tiga hari di Forest City, Marielle tinggal di Forest City Golf Resort. Ketika sampai di sana, suasana sunyi, jalan raya sepi. Katanya, satu-satunya orang yang kelihatan hanyalah seorang pengawal keselamatan. Dia difahamkan bahawa resort ini telah ditutup selama dua tahun dan akan dibuka semula dalam beberapa bulan akan datang.

Pengalaman pertama ketika sampai di resort tersebut, dia akui resort ini gah dan mewah. Dia tinggal di suite deluxe untuk tiga malam yang berharga RM458 ($104) untuk satu malam.

Sepanjang berada di sana, Marielle telah merasai beberapa pengalaman yang kurang enak. Dalam tulisan yang disiarkan di laman Insider, beliau menulis bahawa agak sukar untuk berhubung dengan dunia luar kerana talian internet di hotel terbabit perlahan. Manakala dari segi pengangkutan pula,  lima syarikat teksi tempatan tidak mahu mengambilnya dan memberi alasan bahawa mereka tidak mempunyai pemandu yang bersedia untuk datang ke resort.

“Tiada kedai serbaneka yang ditemui di Forest City, begitu juga perkhidmatan penghantaran makanan — saya menunggu selama dua jam untuk pesanan saya diproses tetapi tidak berjaya,” katanya.

Selain itu, beliau juga menulis pengalaman pengunjung menjerit melihat tikus berlari di ruang makan, jakuzi yang mengeluarkan kotoran karat dan pengalaman ketiadaan elektrik selama lima jam. Bagi isu tikus, pengurusan hotel mengambil tindakan pantas dengan meningkatkan kawalan haiwan perosak dari sekali kepada dua kali seminggu. Manakala isu ketiadaan elektrik, pihak pengurusan memberitahu Marielle bahawa Tenaga National Berhad telah melakukan kerja-kerja menaik taraf pada hari ketiadaan elektrik.

Namun beliau tidak nafikan keselesaan sepanjang menginap selama tiga hari di resort tersebut. Pemandangan cantik menghadap padang golf dengan kolam renang besar. Ruang bilik yang luas dan mewah dengan balkoni panorama dan “suasana sunyi sepanjang hari” telah membuatkan beliau tidur nyenyak sepanjang tiga malam menginap di sana.

Selain itu, dia bertemu dengan beberapa pelancong dari Singapura yang berkunjung ke Forest City untuk bermain golf kerana ia “menawarkan pengalaman bermain golf yang menarik”. Di laman Google, resort ini mendapat ulasan terbaik dari pengguna yang hadir untuk bermain golf.

“Resort ini kelihatan seperti bernilai untuk wang pada pandangan pertama, tetapi pada penghujung hari ketiga saya, saya dapat melihat mengapa harganya sangat rendah.

“Kakitangannya ramah dan suite ini berpatutan, dan saya dapat melihat mengapa ia menarik untuk set bermain golf.

“Tetapi bagi saya, sebagai pelancong yang tidak cuba menghabiskan sepanjang hari di padang golf, tidak ada sebab untuk berada di resort. Kemungkinan resort ini akan lebih baik di masa hadapan, terutamanya apabila pelancongan mula meningkat. Tetapi buat masa ini, ia bukan tempat yang saya mahu kembali.”

Forest City merupakah hartanah serba mewah dan elit yang terletak di Mukim Gelang Patah, Johor dan mempunyai keluasan sehingga 1,370 hektar. Diumumkan pada tahun 2006, projek itu diletakkan di bawah China’s Belt and Road Initiative dan dijangka siap pada 2035 dengan kos sebanyak USD$ 100 bilion. Ia dirasmikan oleh Perdana Menteri Malaysia ketika itu, Datuk Seri Najib Razak dan diperkenan oleh Baginda Sultan Johor, Sultan Ibrahim Ismail.

Tahun lalu, sebuah saluran YouTube Top Luxury, telah meletakkan Forest City dalam senarai Most Useless Megaprojects in the World.

“Rakyat Malaysia tidak mampu untuk membeli pangsapuri ini kerana harga hartanah ditetapkan dengan hanya memikirkan pasaran China. Kemasukan pelabur China ini telah menyebabkan bantahan orang ramai dengan [mereka yang] menentang projek ini menggelarnya sebagai bentuk penjajahan baharu. Jadi selepas bertukarnya kepimpinan, Perdana Menteri Mahathir Mohamad melarang warga asing memiliki hartanah di Forest City,” kata laporan itu.

Kesan lain mengapa projek ini tidak berjaya adalah berlakunya pandemik COVID-19 di mana kebanyakan pelabur mula menarik diri. Pada awal 2020 sahaja,  difahamkan bahawa kurang dari 500 orang yang berpindah masuk ke Forest City. Ia angka yang sangat rendah memandangkan Forest City dibina untuk memuatkan hampir 700,000 orang. Manakala jurujual memberitahu Top Luxury bahawa kurang dari 10 rumah yang berjaya dijual di sana sejak tahun 2020.

Forest City Johor tersenarai sebagai megaprojek paling ‘tidak berguna’ di dunia. Rujuk pautan di bawah untuk membaca.

Forest City Johor Tersenarai Sebagai Megaprojek Paling ‘Tidak Berguna’ Di Dunia

Projek Forest City Johor Gagal? Ini Jawapan Tunku Mahkota Johor

Malaysia Tidak Benarkan Orang Luar Beli Rumah Di Forest City, Johor


Wanita Ini Curi Perhatian Netizen Selepas Hadiahkan Suami ‘Bouquet’ Bernilai RM34,000

Setiap kali tibanya hari istimewa seperti hari lahir, graduasi, ulangtahun perhubungan dan sebagainya, pasti anda akan merancang untuk memberikan kejutan buat orang tersayang agar mereka gembira, bukan?

Terbaharu, perkongsian Aida Hassan tular di media sosial kerana berikan jambangan bunga duit RM100 sempena hari lahir suaminya. Menariknya, banyak wang RM100 digunakan untuk membuat jambangan bunga ini dan menarik perhatian ramai orang.

Untuk pengetahuan anda, wanita tersebut telah menggunakan wang sebanyak RM34,000 bersamaan dengan angka umur suaminya iaitu 34 tahun.

Berikutan itu, rata-rata netizen berasa terkejut dan ada juga yang ingin mendapatkan hadiah seperti ini walaupun nilai mungkin tidak sebanyak ini. Siapa yang tidak akan gembira jika dapat hadiah seperti ini, bukan?

Adakah anda ingin hadiah seperti ini? Mungkin anda pun boleh buat sendiri untuk diri anda sendiri tanpa perlu tunggu sesiapa berikan kepada anda.

Sementara itu, kami kongsikan artikel berkaitan hadiah hari jadi yang menarik pada pautan di bawah ini.

Sempena Ulang Tahun Kelahiran Isteri, Achey Hadiahkan Mesin Thermomix Berharga RM7,188

Terima Hadiah Istimewa, Nabila Huda Berniat Baca Al-Quran Setiap Hari

Pelajar Cemerlang UPSR Ini Terima Hadiah Wang Tunai RM10,000 Daripada Ibu Bapanya


Wanita Ini Dakwa Tidak Tahu ‘Mask’ Wajib Dipakai, Beri Alasan Baru Pulang Bercuti Dari Scotland

Seorang wanita Singapura yang tular baru-baru ini akibat tidak mahu memakai pelitup muka ketika berada di tempat awam memberi alasan bahawa dia tidak tahu bahawa wujud undang-undang yang mewajibkan pelitup muka dipakai ketika berada di kawasan awam, lapor Free Malaysia Today.

Dalam laporan terbabit, wanita yang bernama Phoon Chiu Yoke, berusia 53 tahun difahamkan telah sekali lagi bersikap degil apabila melanggar aturan ketika berada di mahkamah tanpa memakai pelitup muka.

Dia sebelum itu turut ditegur oleh pengawal keselamatan apabila cuba menanggalkan pelitup muka ketika melihat sekumpulan jurugambar yang bersedia untuk mengambil gambarnya.

Di dalam mahkamah pula, Phoon bertindak menanggalkan pelitup mukanya di hadapan hakim, A Sangeetha sebelum dia diarahkan untuk memakai pelitup muka terbabit sepanjang proses pengadilan berlangsung.

Namun dia sekali lagi bertindak degil apabila menanggalkan pelitup muka sebaik sahaja tamat proses bersama hakim.

Dalam masa yang sama, semasa proses pengadilan. Phoon memberitahu hakim daerah Adam Nakhoda bahawa dia tidak biasa dengan undang-undang baru yang mewajibkan dia memakai pelitup muka di kawasan umum.

Dia memberi alasan bahawa dia baru sahaja pulang dari percutian selama enam hingga tujuh minggu di Scotland dan tidak mengetahui langsung mengenai undang-undang terbabit.

Tambah Phoon lagi, dia hanya tahu mengenai undang-undang terbabit setelah kejadian di Marina Bay Sands pada 15 Mei tular dan menjadi berita utama.

Hakim dalam kenyataannya telah memerintahkan agar Phoon direman di Institut Kesihatan Mental selama dua minggu bagi penilaian pakar psikiatri, tetapi dia telah memohon untuk dikecualikan.

Phoon akan kembali ke mahkamah pada 8 Jun ini bagi menghadapi tuduhan tidak memakai topeng di tempat awam.

Yakin ‘customer is always right’, penumpang ETS ini enggan memakai pelitup muka meskipun disuruh. Klik pautan di bawah untuk membaca.

Yakin ‘Customer Is Always Right’, Penumpang ETS Ini Enggan Memakai Pelitup Muka Meskipun Disuruh

Dilengkapi Teknologi Pembersihan Udara, Pelitup Muka Bernilai RM1,699 YB Tajudin Jadi Perhatian Netizen

Gara-Gara Tidak Memakai Pelitup Muka, Kanak-Kanak Berusia Satu Tahun ‘Dikompaun’ RM100


Wanita Ini Dakwa Wang Berjumlah RM300 Disedut Secara Senyap Untuk Iklan Facebook

Menerusi hantaran akaun Facebook Quinn Meng Stories, beliau telah berkongsi pengalaman wang simpanan di dalam akaun banknya telah disedut oleh Facebook beberapa baru lalu. Difahamkan wang berjumlah RM300 telah diambil secara senyap untuk tujuan iklan di Facebook.

Lebih memeranjatkan lagi, beliau mengatakan akaun Facebook miliknya tidak pernah dipautkan dengan akaun bank apatah lagi membuat iklan atau boost hantaran di platform itu. Dapat dilihat daripada gambar yang dikongsikan yang mana beberapa transaksi itu telah dibuat untuk iklan FB secara automatik.

Menjengah ke ruangan komen, majoriti pengguna bukan sahaja bersimpati dengan nasib yang ditimpa malah berkongsi pengalaman pernah mengalami insiden yang sama. Ada yang berpendapat perkara ini boleh terjadi kerana anda mungkin tertekan pautan mencurigakan yang dikongsi oleh individu tertentu.

Susulan insiden itu, beliau telah mengajar langkah yang perlu diambil jika berlaku kepada anda. Pertama sekali, anda perlu hubungi pihak bank dan minta untuk sekat kad bank. Kemudian, semak transaksi wang yang dibuat dan kenal pasti puncanya.

Akhir sekali, semak tetapan pada Facebook dan padam mana-mana pautan pembayaran dan juga data cache untuk menggelakkan risiko godaman. Sama-sama kita menjadi pengguna internet yang lebih intelektual agar tidak mengalami nasib yang sama.


Wanita Ini Dedah Kisah Kejam Di Sebalik Penahanan Kaum Muslim Uighur Di Xinjiang

Situasi yang berlaku pada kaum Muslim Uighur telah dikategorikan sebagai pelanggaran hak asasi manusia terburuk sejak Perang Dunia II.

Untuk rekod, lebih daripada satu juta kaum Muslim Uighur telah ditahan di penjara yang dibina khas di wilayah utara-barat Xinjiang, China.

Sehingga hari ini, kerajaan China dengan tegas menafikan dakwaan dunia tentang penindasan kaum yang berlaku di sana. Malah mereka menggunakan alasan bahawa ia adalah kem pendidikan bagi melawan ekstremisme.

Namun melalui satu laporan khas yang dibongkarkan oleh beberapa media antarabangsa di bawah rujukan dokumen sulit bertajuk ‘China Cable’ menceritakan kisah yang sangat berbeza.

Dokumen tersebut menunjukkan kem tersebut dibina dengan keselamatan yang tinggi, manakala para penghuni di sana telah dikenakan hukuman serta penyeksaan yang buruk.

Dalam masa yang sama, beribu-ribu mangsa – terutamanya kaum Uighur – telah melarikan diri ke negara luar bagi mencari perlindung.

Antara negara yang menyambut baik pelarian ini adalah negara Turki sehingga ruang kecil di salah sebuah selok belok Istanbul di rujuk sebagai wilayah masyarakat Uighur.

Melalui satu temuramah khas DW, seorang mangsa pelarian yang dikenali sebagai Gulbahar Jalilova telah menceritakan kisah sebenar disebalik tembok besi yang dibina khas di wilayah utara-barat Xinjiang, China.

“Jika anda ditangkap kerana bercakap dengan menggunakan bahasa asing, anda akan ditahan di dalam satu ruang gelap sebagai tanda hukuman”, kata beliau kepada DW.

Beliau yang ditahan hampir 15 bulan di dalam penjara tersebut juga menyatakan bahawa aktiviti mereka setiap hari adalah menulis kata-kata pujian kepada Parti Komunis China.

Selain daripada itu, mereka juga perlu menadah lengan untuk disuntik selama 10 hari di mana beliau mendedahkan bahawa tidak pasti untuk apa suntikan tersebut tetapi kebanyakkan wanita muda telah berhenti daripada datang bulan.

“Kami juga pernah didenda dengan melakukan senaman dalam keadaan bogel.” kata beliau sebelum menyambung. “Tidak kira berapa pun umur anda – 18 atau 84 tahun, mereka akan merampas kehormatan anda [begitu sahaja].”

Dalam wawancara dengan CNA pada 25 Oktober lalu, Jalilova berkata hubungannya dengan China bermula keruh pada tahun 1997, ketika menjadi ibu tunggal kepada tiga anak sambil menjalankan aktiviti perniagaan membeli pakaian di Xinjiang untuk dijual semula di negara jiran Kazakhstan.

Pada Mei 2017, beliau telah ditahan di salah sebuah hotel di Urumqi.

Pegawai yang menahan beliau telah membawanya ke balai polis, merampas telefon dan membawanya ke bilik soal siasat yang terletak di bawah tanah, di mana dia disoal siasat selama lebih dari 12 jam tentang kegiatannya di luar negara.

Pada malam itu, tanpa mengetahui atas apa tuduhan terhadapnya, beliau diheret dari balai polis ke Penjara No. 3 Urumuqi.

Susulan dengan kejadian tragis ini, sebuah kumpulan aktivis Uighur telah menganjurkan kempen memboikot sukan Olimpik musim sejuk yang akan diadakan di China bermula pada 14 Februari 2022.

Sebelum ini, kami ada menulis bagaimana kerajaan China mengeluarkan larangan baharu mengenai penggunaan bahasa arab di sana. Klik pautan di bawah untuk membaca.

Isu Halal, Kerajaan China Larang Guna Tulisan Arab Pada Semua Kedai Makanan Muslim?


Wanita Ini Dedah Taktik ‘Scammer’ Menyamar Doktor Untuk Tipu Mangsa Secara Atas Talian

Media sosial merupakan satu medium untuk kita berhubung rapat dengan kenalan dan juga menambah rakan. Akan tetapi, ada lagi pihak yang tidak bertanggungjawab menjalankan aktiviti penipuan menggunakan media sosial.

Terbaharu, kecoh di media sosial apabila seorang pengguna Facebook Aryana Ren berkongsi satu posting berkaitan dengan seorang scammer yang telah menipu ramai orang di media sosial.

Menerusi perkongsian beliau, scammer tersebut telah menyamar menjadi seorang Pegawai Perubatan di Hospital Raja Bainun, Ipoh. Rata-rata mangsanya percayai dia seorang doktor kerana dia telah edit wajahnya pada gambar doktor sebenar menjadikan wataknya ‘real’.

Untuk pengetahuan anda, lelaki tersebut yang menggunakan nama Aizat Hamdan dipercayai telah menipu ramai orang dengan cuba bermain cinta dengan ramai gadis dan telah berjaya menipu duit mereka.

Menurut Aryana yang merupakan seorang pegawai perubatan juga, Aizat Hamdan ini bukanlah seorang pegawai perubatan yang berdaftar dan gambar-gambar tersebut sebenarnya milik seorang doktor dari Indonesia yang dikenali sebagai Dr Rudiman.

Oleh yang demikian, Aryana dan juga Dr Rudiman telah membuat laporan polis atas penipuan yang dilakukan oleh scammer tersebut. Jika anda pernah tertipu oleh lelaki tersebut, anda mungkin boleh menghubungi Aryana di sini untuk dikumpulkan bukti-bukti penipuan lelaki tersebut.

Berikutan itu, rata-rata netizen berasa terkejut dan mengatakan bahawa gambar-gambar yang dikongsi scammer tersebut nampak sangat ‘fake’.

Bagi anda di luar sana, anda haruslah lebih berhati-hati ketika mengenali orang di atas talian. Berjumpa dahulu sebelum mempercayai kata-kata mereka.

Terdapat pelbagai teknik penipuan secara atas talian yang telah terjadi. Adakah anda tahu cara untuk menanganinya?

Lihat Cara ‘Cool’ Peguam Ini Tangani Scammer

Wanita Ini Dedah Taktik ‘Scammer’ Tipu Pembeli Menerusi Iklan Di Facebook

Cara Sempoi Gadis Ini Kenakan ‘Scammer’ Yang Ingin Memerangkap Beliau


Wanita Ini Dedah Taktik ‘Scammer’ Tipu Pembeli Menerusi Iklan Di Facebook

Trend membeli barangan kini semakin mudah kerana anda hanya duduk di rumah, restoran atau di mana sahaja, anda boleh membeli barang yang anda inginkan. Tetapi perkembangan teknologi yang membolehkan anda membeli barang secara atas talian ada baik dan buruknya.

Baru baru ini, saudari Mimi Shafie telah berkongsi di laman sosial Facebooknya perihal dirinya yang telah ditipu oleh beberapa laman web yang menawarkan harga murah untuk produk jenama terkenal.

Menurut beliau, harga yang ditawarkan tersangat murah, dan pastinya anda yang ‘gila shopping’ akan kelam kabut ingin membeli kerana bimbang produk berkenaan akan sold out. Harga bagi sepasang kasut hanyalah RM22.50 selepas diskaun dan beliau membeli 3 pasang kasut berjumlah RM67.50.

Kemudian, ketika membuat pembayaran menggunakan mastercard, tiba-tiba beliau mendapat mesej bahawa pembayaran telah berjaya dilakukan sebanyak RM180. Pembayaran tersebut adalah sangat mencurigakan kerana harga kasut yang beliau beli hanyalah RM67.50 tetapi pembayaran yang dibuat adalah RM180.

Lantaran itu, beliau terus menelefon pihak bank untuk mengetahui akan status pembayaran tersebut yang mencurigakan dan nasib beliau baik kerana status pembayaran masih pending.  Kemudian, beliau meminta pihak bank untuk menyekat kad bank beliau kerana bimbang lebih banyak duit akan ditolak.

Lebih mengejutkan apabila pihak bank memberitahu jumlah keseluruhan transaksi daripada laman tersebut adalah RM514, berbeza dengan nilai yang sepatutnya iaitu RM67.50.

Ini merupakan satu peringatan untuk mereka yang gemar shopping online untuk lebih berhati-hati dan melihat dahulu website online tersebut sebelum membeli. Pastikan laman yang anda kunjungi adalah laman rasmi jenama tersebut.

Buat anda yang di luar sana, anda haruslah berhati-hati dalam pembelian barang secara atas talian. Banyak kes penipuan atas talian telah berlaku dan menyebabkan kerugian yang banyak. Ingat sebelum terkena!


Anda Mungkin Belum Tahu Kisah Seorang Lelaki Dipaksa Nikahi Perempuan Cantik Yang Mendapat 30k Shares, 106k Likes dan 27k Komen Ini

Kisah ini ditulis oleh seorang penulis terkenal, Bahruddin Bekri.

Selami kisah cinta yang sarat dengan pengajaran ini.

Seminggu lagi, aku akan menikah, tetapi hari ini aku masih di sini, kota besar, sendiri mengenangkan nasib. Tidak ada wang, tidak ada kereta, tidak ada kerja, tidak ada apa-apa selain, telefon murah, dan oh… telefon aku juga tidak punya kredit.

Sewa rumah pun belum aku bayar, tetapi aku akan menikah lagi seminggu. Majlisnya sederhana, bernikah dengan gadis kampung sebelah, di rumah ibu gadis itu, dan aku tidak kenal lagi siapa gadis itu. Orang tua aku yang mengaturkannya, dan aku masih terfikir-fikir, mengapa orang tua gadis itu, sanggup mengahwinkan anaknya dengan seorang lelaki seperti aku.

Aku lelaki yang apabila ditanya apa kerjanya, aku tidak tahu bagaimana harus menjawab. Aku memang bekerja tetapi, kerja sambilan di hotel, tolong kawan-kawan yang meniaga online di internet, ada sesekali mengikuti seminar MLM, dan banyak waktu duduk di rumah sewa, menatap akhbar mencari kerja.

Lalu, atas sebab apa ibu bapa gadis itu, sanggup menikahkan anaknya kepada aku, dan hantaran kahwinnya, cuma senaskah Al Quran, dan mas kahwin cuma RM80.00. Lebih menghairkan, semua kenduri ditanggung oleh keluarga si gadis.

Mengapa? Bertambah aku tidak mengerti, apabila, orang tua gadis itu, mengahwinkan aku dengan anak perempuannya yang cantik, yang bertudung litup. Ya, aku ada melihat gambarnya, dan atas sebab kecantikan itulah, aku walaupun dengan semua kehairanan itu, aku setuju juga dengan perkahwinan yang diatur keluarga ini. Ditambah cerita, perempuan itu lulusan universiti luar negara, berkerja sebagai pegawai kerajaan yang gajinya, cukup bagi membayar ansuran kereta BMW.

Pada mulanya, aku fikir aku ibarat tikus yang jatuh ke dalam guni beras, tetapi ketika majlis semakin hampir, aku mula terfikir, ada perkara yang disembunyikan. Adakah gambar yang diberi sama dengan wajah aslli perempuan itu? Adakah perempuan itu sebenarnya ibu tunggal? Atau yang paling menakutkan aku, perempuan itu sedang mengandungkan anak orang lain, dan aku menjadi ‘pak sanggup’. Lalu, daripada sinilah kisah aku ini bermula.

Tengah hari itu aku nekad pulang ke kampung. Aku nekad, menyiasar latar belakang bakal isteri, dan mengapa ibu bapanya, sanggup melepaskan anaknya kepada lelaki seperti aku. Cuma tidak pasti, apakah cara untuk menyiasat, dan semasa di dalam bas aku kira beruntung, duduk di sebelah seorang lelaki yang peramah.

Kepada lelaki itu aku bertanya, “Bagaimana mahu tahu latar belakang bakal isteri kita?”

“Senang sangat. Kalau dia ada FB, buka FB dia, atau taip sahaja nama penuhnya di internet. Nanti adalah maklumat tentang dia. Kalau susah sangat, pergi tempat kerja dia, tanya kawan-kawan dia, atau tanya jiran-jiran dia.”

Untuk menyiasat tentang tunang aku itu di internet, nama penuhnya pun aku tidak tahu. Aku cuma diberitahu, namanya, Sarimah. Berapa ramai orang nama Sarimah di internet? Lalu aku ambil nasihat kedua lelaki itu, tanya rakan-rakan sekerjanya, dan mujur aku tahu gadis itu bekerja di pejabat KEMAS di pekan.

Sampai sahaja di kampung, aku pinjam motosikal ayah, terus ke pejabat KEMAS. Aku tidak tahu apa jawatannya, tetapi pejabat sebesar itu, berapa ramai sangatlah orang namanya sama. Tetapi agak tidak logik pula aku terus masuk ke pejabat dan bertanya berkenaan bakal isteri. Lalu akhirnya aku ambil keputusan menunggu dan memerhati di seberang jalan.

Aku fikir, mungkin pada waktu makan tengah hari, Sarimah dan wakan-kawannya akan keluar dan, apabila sudah cam wajah kawan-kawannya, semasa balik nanti boleh tanya tentang Sarimah. Itulah rancangan aku, rancangan yang diatur kemas. Lalu aku pun duduklah di atas motosikal menghadap pejabat kemas yang cuma setingkat.

Kemudiannya datang pula rasa menyesal, sebab pada jam 11 pagi, cuaca sudah terik. Di situ pula belum ada pokok yang rendang, kerana semuanya baru sahaja dicantas dahannya. Sudah panas terik, pengawal keselamatan di luar pejabat pula asyik meninjau-ninjau. Bukan pengawal keselamatan, malah orang yang lalu lalang di situ turut memerhati.

Aku lupa, ini pekan kecil, jadi segala perbuatan yang bukan kebiasaan akan menjadi perhatian. Perbuatan aku, yang duduk di hadapan pejabat kemas adalah bukan perkara biasa. Nampak terlalu aneh.

Akhirnya, aku semakin berasa menyesal kerana dari jauh aku lihat seorang perempuan keluar dari pejabat. Semakin dekat perempuan itu, semakin aku berasa berdebar. Wajahnya semakin jelas, dengan tudung kuning cair dan baju kurung biru muda. Dia adalah bakal isteri aku, yang aku cuma kenal namanya sebagai Saramih. Hanya itu.

Aku fikir, mahu sahaja menghidupkan motosikal dan kemudiannya terus pergi dari situ tetapi semuanya sudah terlambat apabila Sarimah berkata, “Awak Salman?”

Aku memberikan senyuman yang paling terpaksa pernah saya buat. Lebih terpaksa daripada senyum terpaksa apabila bertemu dengan cikgu semasa sekolah dahulu.

“Kawan di pejabat yang beritahu, ada lelaki di sebearang jalan. Mereka mengusik saya, mungkin saya kenal, dan saya mula perasan wajah awak sama dengan gambar yang emak saya beri.”

Satu pejabat perasan aku menunggu di hadapan pejabat? Teruk betul cara aku mahu menyiasat. Kemudian pantas aku memerhatikan wajah Sarimah, dan ternyata wajah aslinya jauh lebih cantik daripada wajah pada gambar. Mungkin sebab itu gambar pasport. Orang tua dia pun satu, ambillah gambar lain. Ini tidak gambar pasport anak dia pula. Enhtah-entah, emak ayah aku pun berikan gambar pasport aku. Ketika itu juga aku rasa berdebar. Sebab, seingat aku semasa aku bergambar pasport, aku baru sahaja bangun tidur.

Aku perhatikan pula perutnya, tetapi tidak nampak ada apa-apa tanda perempuan mengandung. Pada ketika aku memerhati itu, aku perasan dia terus silangkan tangannya di perutnya dan terus aku berasa malu. Mesti dia perasan aku pandang perutnya, dan entah apalah dalam fikirannya sekarang.

Kemudiannya, aku perasaan lagi yang Sarimah ini perempuan yang berani. Berani untuk keluar berjumpa dengan aku. Kalau perempuan lain, tentu mereka tidak berani. Barulah aku sedar, inilah pertemuan pertama aku dengan bakal isteri aku. Pertemuan dalam keadaan yang agak aneh.

Selepas pertanyaan itu, kami tiba-tiba diam. Kami hanya berdiri di tepi jalan raya, sambil memandang ke arah yang sebenarnya agak aneh untuk dipandang. Aku memandang ke arah pokok dan Sarimah memandang ke arah motosikal ayah aku.

Aku tahu, ini keadaan yang tidak betul dan aku sebagai lelaki perlu menunjukkan contoh yang baik kepada bakal isteri aku. Jadi, selepas puas berfikir dan memberanikan diri, aku berkata, “Sudah makan?”

Nasib baik dia kata dia diet. Bagaimana kalau dia kata, marilah kita makan, memang aku akan jahanam sebab di dalam dompet aku cuma ada lima ringgit. Mana cukup. Selepas itu, keadaan kembali sepi.

“Saya mahu masuk pejabat balik,” kata Sarimah sopan dan membuatkan aku lega.

“Saya pun mahu balik,” balas aku, dan rupa-rupanya lega aku tidak lama.

“Jemputlah sekali ayah dan emak awak kalau mereka tidak ada halangan.”

“Baiklah, selepas maghrib saya saya sampai.”

Sepanjang perjalanan balik aku berasa tidak puas hati dengan diri aku. Mengapa aku tiba-tiba menjadi kaku. Sepatutnya, pada waktu itulah aku banyak tanya bagi menyiasat mengapa dia dan keluarga dia memilih aku.

Cuma malam ini aku berasa sedikit gerun. Alamat rumah Sarimah, aku boleh tanya ayah aku, tetapi adakah aku patut bawa ayah dan emak aku sekali? Tidak.. tidak…. Bukannya aku tidak tahu, biasanya kalau emak ada sekali, habis semua rahsia anak dia ceritakan. Seronok betul cerita rahsia anaknya.

Lagipula aku ada banyak rahsia yang tidak patut Sarimah dan emak ayahnya tahu. Rahsia yang aku paling takut emak akan beritahu adalah, hampir setiap bulan aku masih lagi meminta duit daripada emak aku. Memang memalukan tetapi untuk pergi seorang diri pula, memang aku tidak yakin.

Akhirnya, aku ada idea paling bernas. Aku terus melencong ke rumah kawan lama aku, Rudy. Bukan setakat kawan lama, tetapi juga kawan karib. Aku yakin dia ada di rumah, kerana dia juga senasib dengan aku, belum ada kerja tetap. Bezanya, dia bertarung hidup di kampung, dan aku bertarung hidup di kota.

Sampai sahaja di rumah Rudy, aku lihat Rudy sedang duduk di tangga sambil bermain gitar. Itulah kemahiran Rudy yang aku sangat cemburu. Aku tidak pandai bermain gitar dan akibatnya…. oh… ada lagi rupanya kemahiran Rudy yang aku tidak ada. Rudy pandai mengorat gadis dengan bermain gitar, dan Rudy sangat berani berhadapan dengan perempuan, tidak seperti aku. Itulah akibatnya, aku tidak ada keyakinan apabila berhadapan dengan perempuan.

“Lama tak nampak,” kata Rudy sebaik aku duduk di sebelahnya.

“Taklah lama mana. Baru dua bulan lebih.”

Aku diam, dan cuba mendengarkan petikan gitar lagu rock kapak, ‘Suci Dalam Debu’. Aku cuba menyusun ayat, bagi mengajak dia menemani aku malam ini, tetapi belum ada ayat yang bagus.

“Aku dengar seminggu lagi kau nak kahwin. Kau tak jemput pun aku,” kata Rudy, dan itu secara tidak langsung memberikan aku jalan bagi melaksanakan rancangan aku.

“Ini majlis sebelah pihak perempuan, jadi mereka jempur sebelah perempuan sahaja.”

Aku diam, kerana aku tidak tahu bila. Sebab dengan kewangan aku sekarang, hidang mi goreng kepada tetamu pun aku tidak mampu.

“Tengoklah. Kalau ada kad aku sampai ke rumah kau, kau pergilah.”

Rudy semakin merancakkan petikan gitarnya. Kini lagu Adele pula, ‘Someone like you’. Entah mengapa, lagu yang temanya kecewa sahaja dia mainkan petang ini.

“Dia cantik tak?” Rudy memandang dengan senyuman penuh berharap.

“Macam mana kau jumpa dia?” Senyuman Rudy kini semakin tinggi harapannya. Harapan jenis apa aku tidak tahu. Mungkin harapan untuk melihat aku bahagia. Walaupun aku berasa seperti tidak logik pula harapan itu wujud daripada Rudy.

“Ayah dan emak aku jodohkan. Aku terima sahaja.”

Rudy kini memperlihatkan pula wajah orang yang sedang gusar dan berfikir panjang.

“Pengawai di KEMAS. Aku tidak tahu jawatannya. Tetapi emak aku kata, pegawai tinggi juga.”

“Hmm… dia cantik, kerja bagus tetapi dia mahu kahwin dengan kau. Hairan.”

Aku menelan liur. Nampaknya Rudy juga sudah perasan sesuatu yang tidak kena. Dia pandang wajah aku.

Rudy menyambung, “Kau pun, bukannya kacak pun. Hairan-hairan.”

Aku tersenyum pahit. Aku akui, aku memang tidak kacak dan itu pun sebenarnya merisaukan aku juga.

“Kau sudah periksa latar belakang perempuan itu?”

Aku pandang wajah Rudy. Akhirnya peluang aku tiba.

“Malam ini kau ikut aku. Temankah aku ke rumah tunang aku.”

“Dia ajak aku makan malam di sana. Jumpa dengan ayah dan emaknya. Waktu itu aku fikir baru hendak siasat latar belakangnya.”

“Jadi kau pergilah sendiri.” Rudy kembali menyambung memetik gitar.

“Kau bukan tidak tahu aku. Aku segan. Aku perlukan kau temankan aku. Lagipun kau berani, mungkin kau boleh tolong siasat-siasat juga.”

“Tanyalah apa-apa soalan yang patut. Engkaukah berpengalaman dalam dunia percintaan. Mestilah tahu.”

Akhirnya selepas lama aku pujuk, Rudy pun setuju.

Malam itu, walaupun aku sudah salin alamat daripada ayah aku, tetap jugalah aku sesat. Aku sampai, selepas isyak, bukannya selepas maghrib. Aku lihat makanan sudah sedia terhidang di atas meja, dan nampak sudah sejuk. Mungkin perut Sarimah dan orang tuanya juga sudah lapar.

“Tidak mengapa, masuklah,” kata seorang lelaki yang sebaya ayah aku. Mungkin dia adalah ayah Sarimah dan bakal ayah mertua aku.

“Ooo… inilah Salman. Ayah kamu kata kamu akan balik lusa, cepat pula kamu balik,” tegur seorang perempuan pula, yang aku yakin adalah emak Sarimah.

“Ada hal sedikit,” balas aku dan kemudian berkata, “Kenalkan ini kawan saya Rudy. Emak dan ayah saya tidak dapat datang.”

Kemudiannya, Sarimah keluar dari dapur dengan dan dia kelihatan sangat cantik. Terpegun aku dan aku sempat melihat wajah Rudy yang ikut terpegun.

Selepas makan, kami duduk pula di ruang tamu dan pada waktu itulah, aku jeling-jeling Rudy supaya mula menjalankan kerjanya.

“Salman beritahu, yang ini kali pertama dia berjumpa dengan pak cik dan mak cik. Malah dengan Sarimah pun baru semalam berjumpa,” kata Salman memulakan bicara dan aku mula berdebar-debar.

“Ya, kali pertama berjumpa. Sebelumnya, kami lihat wajahnya dalam gambar pasport yang emak dia beri,” jawab ayah Sarimah.

Aku semakin berdebar-debar. Emak aku beri gambar pasport? Ah, sudah! Matilah aku.

“Tidak sangka, orang betulnya, kacak juga,” sambung emak Sarimah pula.

Aku mula berasa pipi aku panas. Jarang betul orang puji aku kacak. Kalau puji kacak pun, ada makna di sebaliknya. Entah-entah emak Sarimah pun cuma mahu menjaga hati.

“Itulah saya hairan. Sebab Salman beritahu, orang tua dia yang aturkan. Tidak sangka, zaman sekarang masih ada lagi perkahwinan yang diatur oleh orang tua. Apa rahsianya pak cik?” Rudy memang tidak menunggu lama. Terus sahaja dia bertanya sambil ketawa-ketawa kecil. Jadi, walaupun soalan itu serius, tetapi ia nampak seperti bergurau.

“Tidak ada rahsia apapun. Salman tidak beritahu kamu?”

Rudy pandang aku, kemudian dia padang ayah Sarimah dan menggeleng.

Terus aku kata, “Sebenarnya saya pun tidak tahu apa-apa.”

Pada waktu itulah, aku mula berasa menyesal. Ya, aku tidak tanya pun ayah dan emak aku mengapa dia pilih Sarimah. Yang aku tahu, emak aku cuma tanya, “Mahu emak carikan kamu jodoh?” Aku pun terus kata, “Boleh.” Tahu-tahu, dua minggu selepas itu, aku sudah bertunang dan dalam masa sebulan akan berkahwin. Itupun tunang guna duit emak aku. Memalukan betul.

“Begini, saya dan ayah kamu itu memang sudah lama kenal. Suatu hari, borak-borak di kedai kopi, kami bercerita tentang anak masing-masing, kemudiannya terus bercerita berkenaan jodoh, dan akhirnya, terus kepada rancangan mahu menjodohkan anak masing-masing. Selepas itu, inilah yang terjadi,” jelas ayah Sarimah.

“Begitu sahaja pak cik? Mudahnya!” Rudy nampak terkejut, dan aku pun sebenarnya agak terkejut juga. Ya, mudahnya.

Emak dan ayah Sarimah hanya tersenyum lebar.

Ayahnya berkata, “Tidaklah semudah itu. Kami pun mahu yang terbaik untuk anak bongsu kami. Kami pun ada siasat latar belakang Salman.”

“Jadi pak cik tahu yang Salman ini menganggur dan tidak ada duit?” soal Rudy dan membuatkan aku geram tetapi dalam masa yang sama berasa sangat malu. Tiba-tiba aku berdoa supaya tubuh aku menjadi kecil, supaya senang aku menyorok bukan sahaja muka, tetapi seluruh tubuh aku di balik bantal.

“Tahu,” jawab ayah Sarimah sambil ketawa kecil lagi.

“Jadi?” Rudy menyoal sambil memusingkan tangan kanannya. Aku dapat agak Rudy sebenarnya mahu kata, “Jadi, mengapa masih pilih Salman?” Mungkin kerana tidak sampai hati, dia cuma buat isyarat tangan sahaja. Ya, aku tahu betul sebab sudah lama aku kenal Rudy.

“Itulah yang diberitahu oleh ayahnya. Katanya, anak dia tidak kacak, tidak ada kerja tetap, dan malah, bulan-bulan masih minta duit daripada emaknya. Tetapi, daripada situlah pak cik tahu, Salman ini akan menjadi suami yang baik.” Ayah Sarimah tidak lagi tersenyum, sebaliknya memandnag aku dengan wajah serius. Aku pula terus tunduk malu. Malunya aku. Rupa-rupanya mereka sudah tahu yang aku ini minta duit bulan-bulan daripada emak aku.

“Jadi?” Rudy sekali lagi menggerak-gerakkan tangannya.

“Ayahnya juga memberitahu, anak dia akan menelefon kampung, paling kurang dua kali seminggu. Dan, walaupun dia tidak ada pekerjaan tetap, kerjanya pun tidak menentu dengan gaji yang kecil tetapi setiap kali mendapat gaji, ayahnya memberitahu, dia tidak pernah lupa memberikan sedikit kepada emaknya. Walaupun cuma RM50. Jadi, bayangkan walaupun hampir tiap-tiap bulan dia tidak cukup duit, tetapi dia masih ada perasaan bagi membantu orang tua. Itulah namanya tanggungjawab!”

Aku tergamam. Aku sebenarnya tidak menyangka ayah aku menceritakan perkara itu juga kepada ayah Sarimah.

“Ooo… tanggungjawab,” Hanya itu kata Rudy sambil mengangguk-angguk

Ayah Sarimah menyambung, “Tanggungjawab itu, bukan bermakna apabila kita kaya sahaja kita perlu ada tanggungjawab. Tanggungjawab itu adalah sesuatu yang kita pegang semasa kita susah dan semasa kita senang. Lalu, dalam rumahtangga, bukan selamanya senang. Lebih banyak masa susahnya. Jadi, pak cik akan berasa lega, kerana tahu anak pak cik berada dalam tangan lelaki yang bertanggungjawab.”

“Betul juga pak cik. Lagipun Salman ini, setahu saya dia tidak pernah tinggal sembahyang dan tidak ada girlfriend sebab takut perempuan,” tambah Rudy yang membuatkan aku tersipu-sipu. Tidak sangka Rudy memuji aku.

“Sembahyang itulah perkara utama yang pak cik tanya daripada ayah dia, dan girlfriend pun pak cik ada tanya.” Ayah Sarimah kembali ketawa kecil.

“Susah mahu cari orang seperti pak cik pada zaman ini. Zaman sekarang, semua mahu menantu kaya,” tambah Rudy lalu aku nampak wajahnya tiba-tiba murung. Mungkin dia sedang bercerita tentang dirinya secara tidak sedar.

“Semasa pak cik mengahwini ibu Sarimah, hidup pak cik pun susah. Pak cik juga orang susah, cuma bekerja sebagai kerani, sedangkan ibu Sarimah itu anak orang kaya kampung. Alhamdulillah, keluarga isteri pak cik jenis yang terbuka. Lalu, mengapa pak cik tidak memberi peluang kepada orang yang susah, sedangkan pak cik dahulu pun diberi peluang. Yang utama, sebab dia susah bukan kerana dia malas, tetapi belum sampai rezeki. Besar bezanya, orang malas dengan orang yang belum ada rezeki. Kalau susah sebab duduk rumah dan tidur berguling-guling, memang pak cik tidak terima juga,” jelas ayah Sarimah dengan panjang lebar.

Aku berasa mula sedikit lega. Tidak sangka betul aku, begitu fikiran ayah dan emak Sarimah. Perlahan-lahan, perasaan malu aku itu mula berkurang. Perlahan-lahan juga, curiga aku kepada Sarimah ikut berkurang.

“Anak pak cik pun hebat juga. Dia ikut kata pak cik. Zaman sekarang, biasanya semuanya sudah ada boyfriend dan girlfriend,” kata Rudy. Aku tahu, Rudy juga sedang memasang umpan bagi mengetahui latar belakang Sarimah pula. Aku kembali berdebar-debar.

“Alhamdulillah. Pak cik sangat bersyukur diberi anak sebegitu. Mulanya, pak cik khuatir juga, tetapi selepas seminggu, Sarimah kata setuju. Cuma pak cik tidak tahu sebab apa dia setuju, mungkin Salman boleh tanya dia sendiri selepas nikah nanti,” kata ayah Sarimah, lalu dia, isterinya dan Rudy ketawa bersama. Tinggal aku dan Sarimah sahaja yang duduk terdiam-diam malu. Sempat aku menjeling Sarimah, dan bertanya dalam hati, “Mengapa kamu setuju dengan lelaki seperti aku?’

Alhamdulillah. Allah permudahkan kerja kami. Aku sudah sah menjadi suami kepada Sarimah, dan selepas bersalaman dengan Sarimah, gentar dan malu aku kepada Sarimah mula berkurang. Malah aku mula memanggil dia, ‘sayang’. Lalu selepas kenduri, kini aku dan Sarimah sudah berada di dalam bilik, berdua-duan untuk pertama kalinya.

Aku masih ingat pertanyaan aku dalam hati, pada malam aku bertemu ayah dan emak Sarimah. Kini pertanyaan dalam hati itu aku luahkannya dengan lidah, “Sayang, mengapa sayang setuju untuk bernikah dengan lelaki seperti abang? Lelaki yang belum tentu masa depannya, dan mungkin juga membuat sayang derita.”

Tidak sangka, pertanyaan melalui lidah aku menjadi lebih panjang dan detail pula berbanding pertanyaan dalam hati.

Sarimah yang waktu itu sedang duduk malu-malu, memandang aku lalu menyalami tangan aku, dan berkata, “Ampuni Sarimah bang, ampuni Sarimah.”

Aku mula berdebar-debar dan tidak sedap hati.

“Sebab, Sarimah sebenarnya sempat curiga juga dengan abang. Sarimah sempat tidak yakin dengan abang. Malah Sarimah minta tolong kawan Sarimah, yang kebetulan tinggal berhampiran abang di kota supaya menyiasat latar belakang abang. Malah, Sarimah juga solat iskhtikarah hanya kerana ragu-ragu kepada abang.”

Debar aku kembali menurun. Rupa-rupanya, Sarimah lebih dahulu menyiasat latar belakang aku? Malunya aku. Tetapi sekarang dia sudah jadi isteri aku, lalu aku angkat kepalanya dan pandang ke arah matanya.

“Abang ampunkan. Abang pun minta maaf, sebab abang pun pernah juga berasa curiga kepada sayang.”

Sarimah tersenyum. Bukan senyum manis biasa, tetapi senyuman seorang perempuan yang bahagia, dan senyuman itu sangat ajaib kerana ikut membuatakan aku berasa bahagia. Mungkin inilah perasaan, bahagia yang datang daripada kelakuan kita yang membahagiakan orang lain. Tetapi persoalan aku tadi masih belum terjawab sepenuhnya.

“Jadi, apa kata kawan sayang?” lanjut aku mahu tahu. Risau juga kawan dia cakap yang bukan-bukan.

“Katanya, abang ini kerja tidak tetap. Motosikal pun pinjam motosikal kawan, tetapi katanya dia sentiasa melihat abang membaca ruangan akhbar mencari kerja, menghantar surat, dan sentiasa memeriksa peti surat. Maksudnya, abang ini seorang yang rajin berusaha. Katanya lagi, dia tidak pernah nampak abang keluar dengan mana-mana perempuan. Solat pun abang buat berjemaah di surau.”

Aku mula tersipu-sipu. Jadi bagi mengelak lebih tersipu-sipu, aku bertanya, “Tetapi orang secantik sayang takkan tidak ada orang mahu. Pasti ramai yang mahukan sayang, dan mungkin pasti juga yang ada sudah menghantar rombongan meminang.”

“Ya, memang ramai lelaki yang cuba dekat dengan Sarimah, tetapi Sarimah sangat takut. Sebab, teringat kepada kakak Sarimah?”

“Mengapa dengan kakak, sayang?” soal aku segera.

Sarimah pun bercerita panjang lebar, dan tahulah aku yang kakak dia sudah meninggal. Kakak Sarimah dahulu juga seorang perempuan cantik, dan ramai lelaki yang mahukan dia. Akhirnya, dia kahwin dengan lelaki pilihan hatinya sendiri. Lelaki yang kacak, berpelajaran tinggi, dan bekerja yang gajinya lumayan. Sayangnya, selepas setahun berkahwin, suami kakaknya mula berubah kerana belum mendapat anak. Mula balik lewat dan sering marah-marah.

Malah, apabila suami kakaknya dibuang kerja kerana krisis ekonomi, hidup mereka menjadi susah dan, suami kakaknya juga semakin besar perubahannya. Dia sudah tidak balik berhari-hari, apabila balik pula, hanya bagi meminta wang, marah-marah dan memberi sepak terajang. Kemudian pecahlah rahsia, rupa-rupanya suami kakaknya itu sudah ada perempuan lain. Lalu pada hari itu, dengan hati yang kusut, kakak Sarimah gagal mengawal keretanya lalu kemalangan dan meninggal dunia. Akhir ceritanya itu, terus aku genggam tangan Sarimah erat-erat.

“Sebab itulah, Sarimah takut bagi menerima mana-mana lelaki dalam hidup Sarimah. Malah, Sarimah juga sebenarnya sudah mengamanahkan ayah dan ibu mencari lelaki yang sesuai untuk Sarimah. Biar tidak kaya, biar tidak kacak, tetapi lelaki itu mampu membahagiakan hidup dengan kasih-sayang dan mendamaikan hati dengan agama.”

Akhirnya, semuanya sudah jelas. Mengapa ayah dan ibu Sarimah memilih lelaki seperti aku, dan mengapa Sarimah menerima aku dalam hidupnya. Genggaman tangan aku semakin kuat.

“Abang… jaga Sarimah. Jaga dan mohon jangan lukakan hati Sarimah. Mohon bang,” rayu Sarimah dan aku anmpak matanya mula ada air mata yang berkolam, dan kemudiannya air itu tumpah. Segera aku menyeka air mata Sarimah.

“Abang, bukan lelaki terbaik, dan abang tidak mampu berjanji menjadi suami yang terbaik untuk sayang. Abang cuma mampu berjanji, abang berusaha menjadi lelaki yang terbaik itu, dan berusaha menjadi suami yang terbaik untuk sayang,” kata aku perlahan, dan Sarimah terus memeluk aku, dan aku perasan, bahu aku sudah basah dengan air mata Sarimah.

Tulisan: Tuan Bahruddin Bekri, dikongsi dengan keizinan beliau.


Wanita Ini Dipenjara Selama Dua Tahun Selepas ‘Kantoi’ Tipu Resume

Seorang wanita dipenjara selama dua tahun selepas didapati bersalah memalsukan maklumat peribadinya bagi mendapatkan pekerjaan di salah sebuah agensi kerajaan di Australia.

Veronica Hilda Theriault, 46, didapati bersalah menipu dan memalsukan maklumat peribadi membabitkan permohonan pekerjaan pada 2017 sebagai ketua pegawai maklumat dengan gaji sebanyak RM770,776 setahun.

Theriault sebelum ini bekerja di Jabatan Perdana Menteri dan Kabinet Australia selama lebih sebulan dan memperoleh kira-kira RM94,206 sebulan sebelum dipecat disebabkan kesalahan menipu.

Dia mengaku bersalah terhadap semua tuduhan dan menerima hukuman 25 bulan.

Theriault telah mengemukakan maklumat peribadi kepada jabatan dengan maklumat palsu yang berkaitan dengan pendidikan dan pekerjaannya terdahulu.

Selepas dia dipanggil untuk ditemuduga, dia juga dikhabarkan ‘berlakon sebagai majikan’ di mana dia ‘memberikan maklum balas yang gempak’ mengenai prestasinya sendiri.

Tetapi pembohongan tidak berakhir di situ. Dalam penghujahan terdahulu, mahkamah mendengar bahawa Theriault menggunakan foto supermodel Kate Upton sebagai foto profil LinkedIn, menurut CNN 7 News.

Dan selepas memulakan jawatan pada bulan Ogos, dia didapati telah mengupah abangnya kerana dia tidak mempunyai pengetahuan untuk melaksanakan tugasnya.

Kesnya menjadi curiga selepas jabatan mendapati bahawa tahap kesihatan mentalnya merosot tidak lama selepas mula bekerja.

Dalam ucapan penghakimannya, Hakim Michael Boylan berkata dia telah mengambil perhatian terhadap kesihatan mental Theriault, tetapi dia menambah bahawa tuduhan itu ‘serius’ dan terdapat unsur perancangan dalam kelakuannya yang menipu.

Jangan sesekali menipu maklumat peribadai anda jika anda mahu dapatkan pekerjaan. Boleh tengok artikel kami sebelum ini mengenai resume. Klik pautan di bawah untuk membaca dengan lebih lanjut.

Bagaimana Untuk Menghasilkan Resume Berkonsepkan ‘Less Is More’

Mak Dan Anak Tiada Resume, Ini Kisah “Deep” Buat Aku Dan Semua


Wanita Ini Dipuji ‘Pulangkan Semula’ Sampah Pemandu BMW Buang Dari Tingkap Kereta

Sikap membuang sampah keluar dari tingkap kereta ini tidak mengira pangkat, darjat mahupun jenis kenderaan yang dipandu. Menurut JPJ, kesalahan tersebut boleh menyebabkan si pelaku boleh didenda RM2,000 atau penjara 6 bulan.

Jika sebelum ini ada seorang doktor ‘memulangkan’ sampah serta menegur seorang pemandu Myvi, pada minggu ini seorang wanita pula berbuat perkara yang sama kepada seorang pemandu BMW.

Menurut info yang dikongsikan menerusi sumber asal video, wanita itu mendakwa sampah ‘dipulangkan’ merupakan sampah yang kedua dibuang melalui tingkap kereta BMW tersebut.

Dalam tempoh 24 jam sahaja, video tersebut telah mendapat lebih 1 juta tontonan dan pengguna TikTok memuji tindakan berani wanita tersebut yang sanggup keluar kereta menuju ke arah BMW terbabit yang terletak beberapa puluh meter di hadapan.

short story utk hampa 😑 aku selekeh sikit mampuih p

♬ original sound – siti sitieliza – siti sitieliza

Dalam satu video yang lain pula wanita tersebut menyatakan pemandu BMW itu membuang sampah dua kali ketika lampu isyarat di jalan raya tersebut bertukar warna merah sebanyak dua kali.

Wanita itu mula perasan pemandu BMW itu sudah membuang sampah ketika kali pertama lampu isyarat warna merah. Tidak lama selepas itu, ketika lampu isyarat bertukar warna merah untuk kali kedua, sekali lagi pemandu BMW berbuat perkara yang sama.

Lebih menarik lagi, tiada sesiapa pun membunyikan hon walaupun wanita itu serta pengguna jalan raya lain yang berada di belakangnya telah terlepas lampu isyarat warna hijau sebanyak tiga kali.

Semoga video ini memberikan tauladan kepada orang ramai supaya tidak sewenang-wenangnya mengotorkan jalan raya dengan membuang sampah keluar dari tingkap kereta.

Pada awal minggu lalu, orang ramai memuji seorang doktor yang menegur pemandu Myvi yang membuang sampah keluar dari kereta. Baca lebih lanjut melalui pautan di bawah.

Netizen Puji Cara Doktor Gigi Sekolahkan Pemandu Myvi Buang Sampah Dari Tingkap Kereta

Orang Ramai Kecam Pemandu MPV Mewah Memotong Di Garisan Berkembar


Wanita Ini Ditangkap ‘Kantoi’ Seludup Dadah Dalam Durian

Siapa yang tidak menggemari ‘raja buah’ iaitu durian? Durian merupakan buah yang terkenal dalam kalangan orang Asia.

Untuk pengetahuan anda, hasil eksport durian memberikan keuntungan kepada negara dengan menyumbang kira-kira RM500 juta setahun dan pihak kerajaan menjangkakan China akan terus import durian sebanyak 1,000 tan metrik setiap bulan.

Akan tetapi, tidak ada sesiapa yang menyangka bahawa raja buah ini juga turut dijadikan sebagai medium penyeludupan dadah yang disyaki heroin di sini.

Terbaru, seorang wanita warganegara Malaysia kantoi dalam cubaan menyeludup dadah dengan meletakkannya dalam beberapa buah durian dalam satu serbuan yang dilakukan oleh pihak Kastam Malaysia di Lapangan Terbang Sultan Abdul Aziz Shah di Subang Selangor.

Dadah lebih RM950,000 disembunyi dalam durianhttps://t.co/mXwegthUJB pic.twitter.com/ZFE39y3CVx

— BERNAMA (@bernamadotcom) October 18, 2019

Menurut Penolong Ketua Pengarah Kastam Zon Tengah Datuk Zulkurnain Mohamed Yusuf berkata pemeriksaan dilakukan ke atas 20 kotak styrofoam mengandungi durian sejuk beku untuk dieksport ke Hong Kong.

Dadah tersebut disyaki adalah heroin dan dianggarkan nilai rampasan sebanyak RM953,529. Wanita tersebut telah ditahan reman untuk membantu siasatan.

Berhati-hati dilapangan terbang, jangan pegang atau membawa beg individu yang tidak dikenali. Modus operandi keldai dadah kini berleluasa di airport. Klik pautan di bawah untuk bacaan lanjut.

Berhati-Hati Di Lapangan Terbang. Ini Pengalaman Cemas Saya Bila Disyaki Bawa Dadah

Bahaya ‘Syabu’ Dan Kesannya Kepada Pengguna Dadah Jenis Ini

Kenapa Dadah Gembira Erimin 5 Popular Dikalangan Kaki Clubbing


Wanita Ini Hampir Maut Dilanggar Beg Pakaian Yang Jatuh Dari Eskalator

Sekiranya anda tertanya-tanya apa yang boleh berlaku jika anda fikir eskalator berfungsi seperti tempat letak beg di lapangan terbang, video yang tular di Reddit ini ada jawapannya.

Dua wanita membiarkan beg pakaian mereka turun ke bawah dengan harapan bahawa beg tersebut akan berada dalam kedudukan berdiri sehingga ke bawah. Sangkaan mereka meleset apabila beg tersebut jatuh sehingga melanggar seorang wanita yang tidak sedarkan diri selepas insiden terbabit.

I'm going to keep looking behind me when I ride an escalator now pic.twitter.com/4wVk3gfm9S

— Premises187 (@Premises187) September 2, 2022

Wanita tersebut kemudiannya diberikan bantuan dan diangkat menggunakan katil oleh pihak kecemasan.

Seorang pengguna mengulas pada video itu, “Sekurang-kurangnya wanita malang itu telah sampai ke penghujungnya. Ini mungkin berakhir dengan lebih teruk.” Merujuk kepada wanita yang menyebabkan kemalangan itu, seorang lagi menulis, “Dua orang dengan dua beg, pasti mereka membawanya.”

Sering disangka bekerja berdua, netizen terkejut bila lihat belakang tabir video Jungle Survival. Rujuk pautan di bawah untuk membaca.

Sering Disangka Bekerja Berdua, Netizen Terkejut Bila Lihat Belakang Tabir Video ‘Jungle Survival’


Wanita Ini Hanya Berkongsi Minyak RM5, Tetapi Apa Beliau Dapat Selepas Itu Sungguh Priceless

Nota Editor: Artikel ini asalnya diterbitkan di fb wall Pnut Shafinaz, seorang penulis skrip dan pengusaha kek. Kami menerbitkan semula di The Vocket dengan keizinan beliau. Kisah ini sangat menyentuh rasa, dan semoga anda mendapat manfaat darinya.

Cerita petang tadi. Benar-benar terkesan di hati saya.

Sejak petrol turun harga saya tak pandai nak anggar harga petrol nak isi dalam Cik Bibah (nama kereta). Tadi tank masih ada dua bar. So saya agak ada la kat dlm 10-15 ringgit je. So saya bayar di kaunter untuk isi RM50. Rupanya bila RM42 dah penuh, saya pump juga sampai RM45. Takut nak isi lagi.. sebab pernah terjadi melimpah-limpah keluar petrol.

Saya malas nak pergi masuk dalam minta refund lagi RM5. Nak burn je sayang pulak. Saya pegang nozzle sambil perhati kot-kot ada motor masuk, takde pun. Saya hampir nak letak balik sebab nak tutup lubang tempat isi minyak kat kereta, tapi saya cuba pegang nozzle sebelah tangan kiri, tu sambil tu tangan kanan menutup lubang minyak tu, buat lambat-lambat sikit. Niat nak tunggu kot-kot ada motor masuk. Selesai je, hampir saya nak letakkan nozzle, ada satu motor datang ke pump sebelah. Budak muda, awal 20-an saya kira. Saya panggil dia suruh tolak motor ke pump ni, saya cakap ada RM5 lagi, ambillah. Dia tolak motor ke tempat saya, dia seluk poket nak bayar, saya cakap tak payah, saya pass nozzle ke dia.

Saya cakap, “Ambillah akak malas nak refund ke dalam.”

Dia cakap terima kasih. Dia tunduk, nampak sedih. Dia tunduk betul-betul macam tak sanggup pandang kita, atau tunduk syukur pada Allah gitu. Macam speechless gitu. Saya tanya dia, “Eh, apesal?”

“Saya doa akak murah rezeki, tak tau nak cakap macam mana. Sebenarnya saya belum gaji, duit saya ada 10 ringgit je ni, dok fikir isi minyak 3 ringgit, tinggal 7 ringgit. Dok atas motor tadi saya dok fikir pasal duit je.. saya serah pada Allah je. Rupanya Allah nak bagi rezeki saya dapat minyak motor free.”

Saya pula sedih, saya senyum je cakap, “Dah tertulis rezeki awak.”

Saya masuk kereta, terus jalan. Dari jauh nampak dia lambai tangan tanda terima kasih. Saya yang cengeng dah banjir dalam kereta. Ya Allah, bila hambaMu tawakal padaMu. Ada rezeki yang dah KAU janjikan.

Dan rencana Allah tu pasti. Saya sepatutnya nak drive terus balik Putrajaya, dan isi minyak di Petronas, sebaliknya Allah gerakkan hati saya belok ke Petron di Besraya. Jarang saya berhenti di situ isi minyak, hari ni tergerak hati nak isi kat situ, semua Allah susun sebaiknya. Sepatutnya tadi saya guna kad debit seperti biasa, isi penuh ja, (saya tak suka pi masuk bayar di dalam stesen minyak), tetapi Allah ‘arahkan’ saya pi masuk bayar RM50 kat dalam, teragak nak isi RM45 sahaja, tapi hati kata RM50 baru penuh.. rupanya betul cuma RM45 sahaja. RM5 tu bukan hak saya, hak orang lain. Allah palingkan hati saya dari membayar RM45, sebaliknya bayar RM50. Allah dah susun dan atur cantik-cantik.

Itulah yang dikatakan dalam rezeki kita ada hak orang lain, yang kita kena kembalikan semula. Tercatur hari ini dalam bahagian saya ada bahagian adik itu, dan itu hak dia sebenarnya, saya cuma perantara. Semuanya dari Allah. Niat kita juga penting, saya benar niatkan nak kasi je baki petrol dah bayar tu pada sesiapa pun, dan dalam hati terdetik, biarlah dapat pada orang benar-benar layak. Maka Allah temukan kami.

Saya menangis sambil drive sebab saya semakin kuat dan yakin konsep tawakal pada Allah. Benar-benar serahkan segala-galanya padaNya. Menulis ini pun saya sebak…”


Wanita Ini Jumpa Suaminya Yang ‘Hilang’ Dalam Video TikTok

Umum tahu TikTok merupakan sebuah aplikasi dimana para pengguna berpeluang menghasilkan video pendek dengan sokongan efek yang pelbagai. Ketagihan sesetengah pengguna ini bukan sahaja berlaku pada golongan kanak-kanak malah mereka yang dewasa juga antara yang terlibat.

Disebalik ‘kehebatan’ aplikasi ini dalam menarik perhatian orang ramai, siapa sangka aplikasi ini menjadi asbab pasangan suami isteri di Tamil Nadu, India ini bertemu semula selepas tiga tahun menghilangkan diri.

Semuanya bermula apabila si isteri, Jayapradha menjumpai sebuah video di TikTok yang mempunyai wajah seakan sama dengan suaminya, Suresh. Melalui video tersebut, keluarga Jayapradha turut meminta bantuan polis untuk menjejak lokasi suaminya dengan harapan untuk bertemu semula.

Menurut laporan, Suresh berjaya ditemui oleh pihak polis. Beliau turut diberikan pilihan untuk menceraikan isterinya serta hidup secara berasingan atau sebaliknya. Suresh memilih untuk balik ke pangkuan keluarga yang lama terpisah.

Berdasarkan siasatan Suresh sebelum ini hidup keseorangan dan tidak terurus. Difahamkan punca beliau melarikan diri daripada keluarganya tiga tahun lalu disebabkan beliau menjalin hubungan bersama wanita trans. Mungkin agak pelik, namun ianya berlaku di dunia nyata.


Wanita Ini Kecewa Lihat Cermin Hadapan Keretanya Pecah Angkara Permainan Lato-Lato

Dari Indonesia, kini ke Malaysia. Permainan kanak-kanak clackers yang pernah popular dan diharamkan di Amerika Syarikat pada satu masa dahulu sudah mengundang masalah kepada orang awam di Malaysia.

Baru-baru ini seorang wanita berkongsi satu video TikTok di mana cermin hadapan keretanya telah retak pecah angkara permainan lato-lato.

Pada awal video berkenaan wanita itu mendapati terdapat dua kesan ‘hentakan’ pada bahagian kiri cermin. Setelah mencari ‘punca’ insiden itu terjadi, didapati terdapat sebuah lato-lato ditinggalkan di bawah kereta berkenaan.

Perkongsian TikTok @y44hh itu membuatkan ramai netizen rasa tidak puas hati dan marah dengan tindakan individu tidak bertanggungjawab tersebut melarikan diri selepas merosakkan harta benda orang lain.

“Mintakla haram kan benda ni,” petik caption video itu.

Ramai yang bersetuju untuk pihak berkuasa mengharamkan permainan tersebut kerana ia sangat mengganggu ketenteraman awam kerana apabila lato-lato mula dimainkan, bunyinya boleh kedengaran pada jarak yang sangat jauh.

Bayangkan bagaimana bunyi tersebut sangat mengganggu orang ramai apabila ada kanak-kanak yang bermain di dalam kawasan tertutup seperti di kedai-kedai makan dan pasar raya.

Bukan sahaja membuat ‘pencemaran bunyi’, ia juga boleh mendatangkan kecederaan. Ada netizen mendakwa hampir tercedera apabila lato-lato melayang hampir mengenai kepalanya.

Pada awal Februari lalu Presiden Persatuan Pengguna Melayu Malaysia (PPMM) Mohd Afiq Salim menggesa permainan lato-lato diharamkan penjualannya di pasaran kerana ia mengundang bahaya kepada kanak-kanak.

Menurut laporan, permainan berbahaya itu tidak sesuai untuk kanak-kanak kerana tiada signifikan dan manfaat, serta berbahaya.


Wanita Ini Kongsi 10 Cara Terbaik Untuk Melawan ‘Anxiety Attack’

Adakah anda tahu apa itu sebenarnya ‘anxiety’? Seringkali mendengar akan anxiety dan kemurungan, tetapi apakah anda tahu dan faham apa yang terjadi sebenarnya?

Baru-baru ini, kecoh di media sosial apabila seorang selebriti, Diana Danielle memuat naik video di Instagramnya dan berkongsi detik cemas dia diserang ‘anxiety attack’ atau dalam bahasa mudahnya gangguan kebimbangan melampau.

Those who have it can relate. I dont care how my hair or face or clothes look like right now — this is the raw truth that many people have tried to deny themselves of, family members saying “it’s not real, chill” or you yourself saying “i dont know why, am i weak? Am i just mengada?” No dear — your mind, your body, your everything will just sweat, shake, hyperventilate, heart racing at random times and for no reason and you feel helpless. You think – hm, maybe if i have enough sleep i’d be better. Maybe if i have enough food i’d be better. But this thing is unpredictable. It plays with your emotions, and right now im tired. See I dont cry. I dont. Only when it hurts to my core. But not being able to breathe for so many days is so scary and is sooooo frustrating. My chest hurts from overextending the breathing. I would never dream of making a video crying like a baby and show it to the world. But it’s important to speak about mental health that affects so many others. I share because in malaysia this is not shared, people go thru it in silence, don’t be shy to seek help from a professional, an ustaz who is experienced and who can share steps to manage the overwhelming experience — some have suffered for 10-20 years in silence and it’s not fair. So ill be open and try some solutions given by so many good hearted people. Just know that panic attacks can turn to anxiety attacks which can also turn into other forms of mental instabilities so find your channel, your solution and spread your way of getting better. Maybe someone going through it now will be able to see the light at the end of the tunnel.

A post shared by  Diana Danielle (@dianadanielleb) on Aug 18, 2019 at 2:10am PDT

Bercakap tentang anxiety, kita lihat seseorang itu kelihatan sihat pada luarannya, tetapi dalaman hanya mereka yang merasai tahu betapa payahnya dan betapa terseksanya apabila diserang kebimbangan melampau ini.

Terbaharu, seorang pengguna Facebook Shehnaz Khan telah berkongsi bagaimana cara dia melawan anxiety. Bagi anda yang tidak tahu, dia juga sebenarnya mengalami perkara yang sama seperti Diana Daniella.

1. Mendekatkan diri dengan Tuhan dan perbanyakkan istighfar dan selawat.

2. Tolong jauhkan diri dengan orang yang negatif . Biar tidak ada kawan yang ramai asalkan kawan yang berkualiti. Apabila berkawan dengan orang yang negatif, minda kita akan tertekan dan bertambah parah anxiety.

3. Betulkan mindset dengan selalu cakap dalam hati dan tukar mindset “Aku sihat dan tidak takut.”

4. Jangan berseorangan. Selalulah bergaul, berbual dan cerita masalah pada orang yang memahami. Luah segalanya, mesti lega.

5. Lakukan aktiviti yang seronok bersama kawan kawan, suami, anak-anak atau ibu bapa untuk mengelakkan berfikir terlalu banyak dan cemas. Sedikit sebanyak boleh membuatkan kita lupa tentang ‘perkara’ itu .

6. Jangan tidur keseorangan dan sentiasa tidur berteman supaya boleh tangani jika berlaku yang tidak diingini. Sebagai contoh pesakit anxiety akan kurang tidur dan cepat cemas, atau mungkin sesak nafas. Orang sekeliling sangatlah penting dan main peranan.

7. Jika perlu, dapatkan nasihat doktor psikologi. Anxiety bukan gila dan jangan takut kerana sedikit sebanyak boleh melegakan pesakit. Mereka lagi memahami dan anda boleh dapatkan nasihat mereka.

8. Amalkan makan makanan yang sihat dan banyakkan minum air masak.

9. Cabar diri untuk pecah tembok yang anda takuti seperti takut untuk keluar rumah. Cabar diri untuk keluar dan yakin dan tukar mindset.

10. Sokongan moral mental dan fizikal daripada keluarga, suami, isteri, kawan-kawan dan mereka yang paham apa itu anxiety  Sentiasalah beri mereka dorongan untuk pulih.

Anxiety datang tanpa diundang, sesiapa pun boleh mengalami perkara ini. Bagi anda di luar sana yang sering memandang serong pada mereka yang menghadapi anxiety, anda sepatutnya membantu mereka untuk mereka pulih.

Walaupun pesakit anxiety tidak boleh pulih sepenuhnya, tetapi mereka masih boleh menemui sinar kebahagiaan dan mengawal anxiety ini jika anda turut sama membantu mereka.


Wanita Ini Kongsi 4 Langkah Mudah Hasilkan ‘White Chocolate Cheese Cake’ Di Rumah

Membuat kek bukanlah satu perkara yang mudah dan memerlukan kemahiran dan peralatan yang tertentu untuk memastikan ia menjadi seperti yang kita mahukan.

Justeru, bukanlah sesuatu yang aneh jika harga sebuah kek boleh mencecah harga puluhan hingga ratusan ringgit.

Namun, buat anda yang sudah lama berkeinginan untuk mencuba membuat kek, apa kata anda lihat perkongsian oleh wanita ini menghasilkan White Chocolate Cheese Cake’ hanya dengan menggunakan tiga bahan sahaja.

Made white chocolate ganache cheese cake today for the birthday boy ☺💖

Walaupun surprise tak jadi langsung, rupanya dah kantoi dari Sabtu haritu masa beli bahan lg dia dah tauuuuu 🙄😤

Cheese cake ni guna 3-4 bahan je. Nanti i share resepi eh! 😉 (taktau bila) pic.twitter.com/dfT88D38Jg

— PS Starbucks Japan awak (@pja_chan) February 24, 2020

Menurut perkongsian itu, untuk membuat white chocolate cheese cake ini anda hanya memerlukan tiga bahan sahaja. Mudah bukan?

Manakala untuk topping pula, anda juga boleh menggunakan gula serbuk bagi menambahkan lagi seri kek tersebut.

“Optional tapi boleh la nak letak kalau nak bagi cantik bak dilitupi salju gitu,” kongsinya.

Langkah pertama: Masukkan 200 gram krim keju dan coklat putih yang telah dipatahkan ke dalam mangkuk.

Kemudian ambil satu lagi mangkuk tahan panas untuk letakkan air panas dan buat seperti kaedah double boiling untuk mencairkan coklat dan krim keju tadi.

Pastikan juga air panas tadi tidak bercampur dengan batter coklat dan krim keju.

Langkah kedua: “Masukkan 200ml fresh cream sedikit demi sedikit sambil gaul sampai fresh cream habis.

Bila dah gaul rata nanti dia akan jadi rata dan smooth macam ni,”.

Langkah ketiga: “Lining kan loyang kek dengan baking paper (bawah & tepi).

Tuang batter tadi, dah habis tuang ketuk-ketuk sikit utk keluarkan udara dalam batter, ratakan cantik-cantik.

Better guna loyang yang boleh cabut bawah tu so bila kek dah siap nanti boleh keluarkan kek dengan cantik,”.

Langkah keempat: “Masukkan dalam fridge, sejukkan 6-7 hours before serve.

Lepas kek dah mengeras, boleh keluarkan & cabut lining tepi tu & tabur powdered sugar.

Nak bagi cantik tabur guna pengayak (yg orang guna utk ayak tepung tu),”.

Hanya dengan menggunakan tiga bahan dan mengikuti empat langkah mudah ini, anda sudah pun boleh menikmati kek yang enak tanpa perlu berbelanja lebih di bakeri-bakeri berhampiran.

Apa kata anda mencuba sendiri resipi yang dikongsikan wanita ini di hujung minggu nanti. Confirm menjadi!

Selain kek white chocolate cheese ini, kami juga pernah berkongsi beberapa resipi yang enak sebelum ini. Klik pautan di bawah untuk membaca.

Ini Resipi ‘Beef Schnitzel’ Yang Mudah Dan Menyelerakan Untuk Bekal Anak Ke Sekolah

Resipi Roti Goreng Coklat Viral Yang Sedap Dan Mudah Anda Boleh Cuba

Resipi Lazat ‘Mushroom Soup Dan Garlic Bread’ Ala Pizza Hut Anda Patut Cuba


Wanita Ini Kongsi Bina ‘Kitchen Island’ Dalam Ruang Kecil Guna Barang IKEA Bermodalkan RM300

Kalau nak dapur berasap selalu, mestilah naikkan mood untuk ke dapur. Tidak kisahlah besar atau kecil, tetapi dapur mesti cantik dan kemas barulah setiap kali masuk dapur rasa gembira.

Seorang pengguna Twitter @yatt_azmi telah berkongsi transformasi dapurnya dan mendapat perhatian netizen. Apa yang mengejutkan, beliau telah membuat sendiri kitchen island dengan menggunakan 4 barangan IKEA secara DIY. Kos keseluruhan untuk beliau hasilkan kitchen island dengan cantik hanyalah RM300 sahaja. Jimat dan murah, bukan?

Inilah tempat sis berperang setiap hari. Alhamdulillah complete dah semuanya. Tenkiu husband sediakan semua ni. 🤗🥰 pic.twitter.com/SEgOedbtmq

Sebelum kita melihat barangan yang dibeli untuk menghasilkan kitchen island yang cantik ini, kita lihat dahulu gambar dapurnya sebelum bina kitchen island. Jom kita lihat!

Ruang dalam dapurnya tidaklah terlalu besar, tetapi beliau berjaya DIY bina kitchen island yang cantik dan sesuai dengan konsep keseluruhan dapurnya. Kita lihat pula gambar dapurnya selepas ditambah kitchen island.

Cantik kitchen island DIY yang dilakukan. Menerusi perkongsian beliau, barangan yang dibeli di IKEA adalah seperti di bawah ini:

1. Satu set Capita stainlees steel kaki meja berharga RM25.
2. Skydd wodd treatment oil berharga RM169.
3. Dua Lamplig bamboo chopping boards berharga RM49.
4. Kallax shelving unit berharga RM169.

Malah, beliau juga turut tambahkan bakul jenis rotan pada shelving unit dan membelinya di IKEA dengan harga RM59. Bagi mengukuhkan papan pemotong pada bahagian atas itu, beliau telah screw kan ia menggunakan L-brackets berharga RM3.

Secara total, kos sebenar beliau hasilkan kitchen island tidak melebihi RM400 dan pastinya anda yang memiliki ruang dapur kecil boleh pertimbangkan membuat sendiri kitchen island anda sendiri. Anda haruslah kreatif untuk berjimat!

Sementara itu, kami kongsikan beberapa artikel berkaitan mengubahsuai rumah anda yang mungkin boleh jadi ilham untuk anda pada pautan di bawah ini.

5 Tahun Simpan Duit, Lihat Transformasi Bilik Kecil Menggunakan Barang IKEA Bermodalkan RM5,000

Beli Barang Secara Online, Lihat Dekorasi Rumah Dengan Rekaan Moden Dan Cantik Ini Raih 13K ‘Likes’

DIY ‘Brick Painting’ Ini Boleh Dilakukan Dengan Harga Serendah RM150 Sahaja


Anda Mungkin Boleh Lihat Superman Terbang Bersama Anda 10 Tahun Lagi. Haha!

Maafkan kami jika gurauan kami terlebih. :-P

Sebenarnya kami sedang bercakap mengenai kapal terbang yang bakal dibina 10 tahun lagi oleh Centre of Process Innovation, sebuah syarikat teknologi yang berpangkalan di United Kingdom.

Mereka bakal membina sebuah kapal terbang tanpa tingkap dan digantikan dengan skrin sentuh OLED. Oh Ohsemnya!

Jom lihat gambar-gambar kapal terbang ini.

Skrin sentuh OLED ini akan dipasang sepanjang kapal terbang yang membolehkan kita lihat dunia di luar kapal terbang.

Mana tahu Superman tengah lalu, boleh lambai-lambai dekat dia bukan? :-P

Pada skrin itu jugak, kita boleh dapatkan infomarsi berkenaan dengan penerbangan tersebut. Kemudian nak panggil pramugara/pramugari pun boleh. :-)

Selain itu, nak melayari internet pun boleh. Apa lagi, update status facebooklah. Boleh bagi kawan jeles. Hehe

Tapi kalau waktu malam macam mana pulak? Boleh tahan seram juga kan? Kena pulak masa itu tengah hujan. Fuhhhh! Kilat lalu sebelah, nak tercabut jantung jadinya. Haha

Kemudian mereka kata, dengan membuang semua tingkap pada kapal terbang, ia bakal menjadi lebih nipis, ringan dan paling penting, dinding yang lebih kuat.

Jom tonton video ini pula untuk penerangan yang lebih padat tentang Windowless Aircraft ini.

Jadi, sudahkah anda bersedia untuk menaiki kapal terbang ini 10 tahun lagi? ;-)

Kami tengah fikir lagi. Macam gayat je. Hehehe.


Wanita Ini Kongsi Cara Mudah Membuat Temujanji Untuk ‘Scaling’ Menerusi Aplikasi MySejahtera

Salah satu rutin tahunan yang perlu dilakukan untuk penjagaan gigi adalah scaling. Namun, ramai yang tidak mengetahui tentang kewujudan servis scaling yang disediakan oleh KKM yang jauh lebih murah dan mudah diakses.

Menerusi perkongsian akaun Twitter @alenawhz, beliau telah berkongsi cara melakukan temujanji untuk scaling menerusi aplikasi MySejahtera. Menariknya, semua proses ini hanya memakan masa sekitar 30 minit sahaja.

Tambahan pula, anda boleh juga mencari klinik kerajaan berdekatan untuk melakukan scaling tersebut. Boleh ikuti tutorial di  bawah untuk ketahui lebih lanjut.

1. Pertama sekali, anda perlu melakukan temujanji menerusi aplikasi MySejahtera. Pergi pada halaman utama dan klik ikon Appointment.

2. Kemudian, klik pada nama anda dan skrol sehingga bawah dan tekan Dental Check Up.

3. Selepas itu, masukan poskod atau nama lokasi pada ruangan yang disediakan dan tekan Search. Jika anda tidak melihat sebarang paparan lokasi, anda perlu bersabar dan menyemak semula pada waktu lain untuk mendapatkan slot untuk rawatan.

4. Setelah dipaparkan lokasi klinik pergigian yang tersedia, pilih masa slot yang tersedia.

5. Akhir sekali, klik untuk membuat temujanji dan sahkan menerusi Confirm.

Anda juga diminta untuk tiba ke lokasi klinik pergigian lebih awal sewaktu temujanji agar semua proses berjalan lancar. Lanjut terus ke kaunter untuk membuat membayar RM1 untuk pendaftaran dan kemudian RM2 pula untuk perkhidmatan perubatan kesihatan pergigian.

Dalam masa 30 minit, beliau mendapatkan rawatan dan juga sempat menerima nasihat daripada doktor yang bertugas. Beliau sangat berpuas hati kerana segala proses sangatlah pantas dan lebih penting lagi layanan yang diterima sangat baik.

Perlu diingatkan, proses ini mungkin mengambil masa yang lama bergantung pada jumlah individu yang membuat temujanji. Jika bernasib baik anda boleh mendapatkan rawatan dalam kadar secepat mungkin.

Kongsikan artikel ini agar lebih ramai boleh memanfaatkan rawatan gigi yang mungkin sebelum ini terlepas pandang. Bukan sahaja semakin mudah, malahan lebih pantas untuk mendapatkan rawatan di dalam kawasan anda sahaja.


Wanita Ini Kongsi ‘Day Trip’ Dengan Bajet RM64 Ke Pulau Kapas Yang Pasti Buat Anda Teruja

Terengganu bukan sahaja terkenal dengan keindahan pantainya tetapi pulau di sekitarnya juga menjadi antara destinasi pilihan rakyat Malaysia seperti Pulau Perhentian, Pulau Redang dan Pulau Kapas.

Terbaharu, seorang pengguna Facebook Hani Shamsuddin telah berkongsi beberapa keping gambar di Pulau Kapas yang cukup cantik dan pastinya anda akan terus packed baju untuk bercuti ke Pulau Kapas.

Untuk pengetahuan anda, Hani dan keluarga telah berkunjung ke Pulau Kapas untuk percutian ‘Day Trip’ sahaja. Siapa sangka dalam masa sehari dapat melakukan pelbagai aktiviti menarik.

Hanya bermodalkan RM64 sahaja, anda dapat nikmati keindahan alam semulajadi di Pulau Kapas. Modal tersebut termasuk hiking Bukit Singa, boat transfer return dan snorkelling.

Jika anda ke Pulau Kapas tetapi tidak mendaki Bukit Singa memang rugi kerana pemandangan yang dihadiahkan memang memukau. Awesome! Malah, Pulau Kapas ini mesra budak-budak dimana air cetek di gigi laut dan jernih serta anak ikan juga berenang-renang di situ.

Semoga perkongsian ini bermanfaat untuk anda dan anda boleh masukkan Pulau Kapas sebagai destinasi pilihan anda selepas ini.

Sementara itu, kami kongsikan beberapa destinasi lain yang mungkin jadi pilihan anda. Klik sahaja pautan di bawah ini.

Keindahan ‘Sunset’ Di Pulau Jerejak Ini Destinasi Terbaik Buat Mereka Yang Mahukan Ketenangan

5 Sebab Kuala Langat Jadi Destinasi ‘Day Trip’ Yang Unik Dan Terbaik Buat Warga Kota

10 Lokasi Percutian Pantai Tercantik Di Malaysia. Bersih Dan Jernih Dari Yang Lain!


Wanita Ini Kongsi Detik Cemas Hampir Kena ‘Scam’ Dan Dikepung Oleh Individu Tidak Dikenali

Pada zaman sekarang ini, jenayah boleh berlaku di mana-mana sahaja. Jenayah yang menjadi trend pada masa kini ialah scam atau penipuan. Ini kerana jenayah ini sangat mudah dilakukan dan ramai orang mudah terpedaya dengan teknik penipuan sebegini.

Minggu lalu, kita digemparkan dengan penularan satu video yang memaparkan sebuah markas sindiket penipuan atas talian diserbu pihak berkuasa di Cyberjaya yang melibatkan 1000 orang warga asing dari negara China ditahan.

Baru-baru ini tular di laman Twitter, di mana seorang pengguna Twitter @lisaa_aa98, memuat naik sebuah video yang menunjukkan kereta yang dinaiki beliau ditahan oleh sekumpulan lelaki.

Difahamkan kejadian berlaku di RnR Nilai Utara. Beliau dan rakannya berhenti di RnR tersebut untuk memeriksa kereta yang dinaiki mereka yang dikatakan bergegar ketika dipandu. Ketika membuka bonet hadapan, mereka didatangi oleh seorang lelaki berbangsa India yang kemudiannya menegur tentang masalah yang dihadapi mereka.

Menurut gadis tersebut, individu itu hanya mengisi air ke dalam kereta tanpa membuat apa-apa perkara yang berat.

Tolong kami 😭😭 kami dh call polis tpi tgh otw kami sumpah takut ni pic.twitter.com/pwtL3ADsaj

— Bul 🌸🌸 (@lisaa_aa98) November 28, 2019

Setelah selesai, individu tersebut meminta upah sebanyak RM150. Terkejut dengan harga upah yang diminta, beliau menawarkan RM50 sebagai upah kerana tidak mempunyai wang yang mencukupi pada waktu itu.

Ni bank acc dia suruh transfer. Kami nk bla je ni tpi member dia ada walkie talkie then tgh atas motor bole je kejar kami ni yg naik kereta. 😭

Lelaki tersebut enggan menerima jumlah yang ditawarkan dan meminta beliau transfer duit tersebut secara atas talian. Kemudian, lelaki berkenaan mula memanggil rakan-rakannya untuk mengepung kereta tersebut dan tidak akan berganjak selagi tidak menerima duit dari wanita itu.

Takut apa-apa berlaku kepada diri mereka, adik beliau menghubungi pihak polis secara senyap untuk elak suspek mengetahui tindakan mereka itu.

Adik aku call polis smbil tunduk belakang kerusi and pintu kami terbuka and dina ckp senyap2 and mmg gelabah.

Selang beberapa ketika, pihak polis tiba di tempat kejadian. Difahamkan lelaki berbangsa India terbabit telah ditahan oleh pihak polis manakala seorang lagi rakan suspek berjaya melarikan diri.

Perkongsian tersebut menarik perhatian rami netizen. Rata-rata netizen menzahirkan rasa bimbang mereka terhadap keselamatan wanita tersebut dan rakan-rakannya.

Alhamdulilah polis dh smpai sruh polis ikut korang smpai rumahh, aishh, hati2 weh lps ni

— ϟ Deng💕 (@elizabethana_) November 28, 2019

Puas hati tengok polis ni marah longkai 😍

— Firdaus Hisham (@firdaushshm) November 28, 2019

Ada juga netizen yang turut meninggalkan komen dengan berkongsi pengalaman mereka yang seakan sama dengan kejadian tersebut.

Pernah jugak kena macam ni masa dekat Melaka. Seram dia lain macam 🤯 dah lah masa tu trauma still tengah teruk. Call polis pun polis tak sampai sampai https://t.co/td6cbLKt0p

Aku kene bende yg sama gak, tapi sbb aku accident. Lepas dtg seorang mamat naik wira siap walkie talkie. Aku ckp xpe bang saya ada insurans. Diorg tahan aku. Diorg suruh aku sign paper, aku ckp xpe bang. Lepastu diorg ugut aku. Sku sign jealah. Then, sampai 2/3 kereta ada walkie

— Kim Kimchi (@Asyrafverymalay) November 28, 2019

Diharapkan dengan perkongsian sebegini akan membuatkan orang ramai lebih berhati-hati dengan keadaan sekeliling dan jangan mudah percaya dengan kata-kata atau tindakan orang yang tidak dikenali.

Dikepilkan beberapa artikel berkaitan jenayah penipuan yang berlaku baru-baru ini yang mungkin anda berminat untuk membaca. Klik pautan di bawah untuk bacaan lanjut.

Kerana Berbangsa India, Lelaki Ini Terselamat Daripada Jadi Mangsa ‘Scammer’ Buat Netizen Terhibur

Sanggup Terjun Bangunan, Imigresen Serbu Markas Sindiket ‘Online Scam’ Terbesar Di Cyberjaya

Wanita Ini Dedah Taktik ‘Scammer’ Menyamar Doktor Untuk Tipu Mangsa Secara Atas Talian


Wanita Ini Kongsi Detik Dirempuh Pemandu Treler Mengantuk, Ibu Meninggal Diseret Dalam Kereta

Insan yang bernama ibu ini merupakan harta yang paling berharga yang Tuhan kirimkan kepada seluruh hamba-Nya. Begitu banyak perjuangan yang telah dikorbankan oleh wanita ini dalam membesarkan dan mendidik kita.

Namun, insan ini tidak akan sentiasa ada bersama kita buat selamanya. Satu hari nanti pasti wanita bergelar ibu ini akan kembali ke pangkuan yang Maha Esa.

Pernahkah anda terfikir apa yang akan terjadi kepada anda jika suatu hari nanti anda akan kehilangan ibu tercinta? Sungguh disaat itu anda akan merasakan rindu yang tidak tertanggung dan seakan ada ruangan kosong berbekas di dalam hati anda.

Seperti kisah wanita ini @nadia_fariha yang menceritakan detik-detik akhir sebelum ibu tercinta pergi buat selamanya selepas dilanggar oleh pemandu treler mengantuk.

Perkongsian tersebut ditulis oleh beliau pada 5 Januari 2020 sempena mengingati tragedi yang menimpa beliau dan keluarga pada 5 Januari 2019 iaitu setahun yang lalu.

Kejadian dirempuh dengan treler pemandu mengantuk. Ibu kandungnya meninggal, wanita ini berada di ICU, paru-paru ditebuk dan keguguran kandungan 4 bulan.

Kejadian 5/01/19 tapi nad nak cerita bermula dari malam sebelum kejadian. Mak dah seminggu demam & tak ada selera makan. Malam tu nad tengah makan dekat meja makan, tiba-tiba anak buah yang paling rapat dengan emak datang bagi tahu "mak usu awak nak tahu tak nenek saya meninggal"

Keesokan hari nya tu siap2 nak pergi cameron sebab mak ajak dari sebelum mak demam tu. Tapi pagi tu masuk bilik emak cakap kat mak "mak kita takyah lah pergi sebab emak tak sihat tu nanti adik beradik lain bising pula". Emak jawab "eish pergi je lah, takpa"

Menurut perkongsian tersebut, ibunya sempat mengambil gambar di kedai gambar untuk pergi ke umrah.

Dah gerak tu sempat lah pergi kedai gambar sebab nak ambil gambar untuk pergi umrah. Gambar emak kat atas tu gambar masa hari kejadian tu lah. Pelik juga tengok emak masa tu sebab emak senyap jee tak banyak cakap & tiba-tiba rasa tak sedap hati bila tengok emak lain

Percutian ke Cameron itu turut disertai oleh Ibu mertua, adik ipar, suami dan ibu beliau.

Ohh lupa nak bagi tahu yang pergi cameron tu berlima, ada mak mertua, adik ipar, suami, nad & emak

Tambahnya lagi, kereta yang dinaiki mereka tiba-tiba mati dengan sendirinya. Lalu, suami beliau memberhentikan kenderaan tersebut di lorong kecemasan.

Emak duduk tepi pintu sebelah kiri sebab borak dengan emak mertua & suami. Nad duduk dekat bahagian tengah sebelah emak. Adik ipar duduk depan. Masa tu dengar bunyi kereta kat highway tu kan bising & dengan hati tak sedap terus fikir rasa macam ada benda nak jadi

Sementara menunggu bantuan PLUS, suaminya terlihat sebuah treler yang dipandu secara merbahaya. Apabila treler tersebut semakin hampir dengan kereta mereka, suaminya sempat menyelamatkan ibu mertuanya sahaja yang ketika itu berada di luar bersama suaminya.

Yang nie berdasarkan suami(zul) cerita sebab dia tengok apa yang berlaku. Zul tengok treler tu ke tepi, dia ingat treler tu nak berhenti ke tepi ke apa sebab jalan lurus kan. Sekali dah dekat sangat dia tolak mama(mak mertua nad) ke longkang tepi tu & dia terjatuh sekali

Zul lari dekat kereta sebab takut kereta terbakar ke apa. Zul angkat adik dia dulu & baru keluar kan nad tersepit kat bahagian belakang bawah tu. Zul bagi tahu juga ada satu motor tu bagi tahu dari tadi lagi treler tu bawa ke kiri ke kanan sebab mengantuk.

Berdasarkan thread itu juga, ibunya meninggal di tempat kejadian. Beliau dan keluarga yang lain di bawa ke Hospital Sg Buloh.

Mak di post-morterm malam tu & keesokan hari nya baru di kebumi kan. Abang tak bagi zul balik sebab suruh pantau nad kat icu. Actually baby dalam kandungan tak ada apa2 pun, cuma doktor nak selamat kan ibu dulu. Jadi nad kena x-tray & under morphine

Kejadian itu menyebabkan dirinya keguguran kandungan 4 bulan, paru-paru ditebuk, tulang rusuk dan pinggul retak dan banyak lagi kecederaan dalaman lain.

10/1/19 baru nad betul2 sedar, maybe morphine dah kurang tapi mata still kabur2. Tengok kiri kanan pelik asal ada kat hospital. Tapi takda orang teman. Tak lama lepastu zul datang

Doktor sampai nak buka tube untuk keluar kan cecair tu & jahit time kita sedar tu(tapi nad tahu dia jahit lepas dah siap tu). Adik beradik sampai & tak sempat abang nak bagi tahu, nad terus sambung "mak dah takda kan". Tapi nad tak nangis ke apa sebab tengah blur lagi

Nak jalan pun agak payah sebab sakit pinggul itu ini tapi Alhamdulillah pergi umrah & dekat sana terus tak rasa sakit bila jalan.

Semoga roh arwah ibunya ditempat di kalangan orang-orang yang beriman. Diharapkan perkongsian ini dapat membuka mata masyrakat untuk lebih menghargai ahli keluarga sendiri terutamanya insan yang bergelar ibu ini.

Semalam, tular di media sosial sebuah kereta Proton Preve seret motosikal dan pemandunya dipercayai di bawah pengaruh alkohol. Klik pautan di bawah untuk bacaan lanjut.

Tular Rakaman Pemandu Dipercayai Mabuk Langgar Dan Seret Motosikal Undang Kemarahan Netizen

Kereta Hangus Terbakar Gara-Gara ‘Powerbank’ Meletup


Bercinta 5 tahun, Wanita Ini Kongsi Kisah Penceraiannya Selepas 2 Tahun Berkahwin

Perkahwinan adalah satu ikatan perjanjian antara dua insan yang saling mencintai untuk melalui kehidupan bersama. Tidak dapat dinafikan juga bahawa perpisahan dalam perkahwinan seperti kematian atau penceraian akan membuatkan hati individu yang berdepan situasi itu sedih.

Perkongsian kisah pengguna Twitter @sararamelia tentang penceraiannya pasti membuka mata anda dan mengambil pengajaran dan iktibar dari kisah beliau.

Today marks the first ‘anniversary’ of my official separation from my ex-husband. I know I have never talked about this to anyone or anywhere. But today, I choose to finally open up on Twidder ❤ pic.twitter.com/Ily6Tokp6P

— Sara Amelia (@sararamelia) February 25, 2020

Menerusi perkongsiannya, perkahwinan beliau yang dibina atas dasar cinta pada tahun 2015 tidak berkekalan lama dan kini telah setahun perpisahan beliau bersama bekas suami.

Menurut Sara, pelbagai pengajaran yang beliau dapat melalui perkahwinannya yang singkat iaitu perlu meluangkan masa berkualiti bersama, berkomunikasi dalam setiap perkara dan juga walaupun sibuk harus meluangkan masa bersama.

It may seem petty at first, but when things accumulate – one of you will explode. In my case, I did. 3. Yes, work is important. Again, spend time when you can. We used to work different shifts. And when we were together at home, we practically had our me-times way too much.

4. Always communicate. Share stories, share fears, little things. Everything. Listen when your spouse is talking. It may seem simple, but trust me it is more difficult than we expected. When your love becomes a responsibility, it becomes a burden. So, find joy in communicating <3

Walaupun perkahwinan mereka tidak bertahan lama, tetapi Sara tidak menyalahkan bekas suaminya. Kurang berkomunikasi adalah antara faktor yang menyebabkan penceraian mereka.

Pada mulanya, keputusan beliau untuk bercerai membuatkan keluarganya terkejut dan seperti tidak dapat menerima keputusan yang diambil beliau. Akan tetapi, akhirnya keluarganya menerima keputusan beliau yang dirasakan lebih baik.

And I know it’s for the better when my dad acknowledged my decision. I know it was not easy for my family as well, I remembered how my mum screamed at me when I told her I wanted to get a divorce. Eventually, she knew it was for the better ❤ pic.twitter.com/dDbZM5Ijpc

Ladies, maybe you can learn something from my mistake too. If I was given a second chance, I would try my best to be there with my husband. Cook and clean, not because I am the wife. But because I want to serve the best I can.

Bagi Sara, komitmen perkahwinan bukanlah satu permainan kerana pelbagai ujian dan rintangan anda akan tempuh. Jika diberikan peluang kedua, beliau akan berusaha yang terbaik untuk bersama suaminya dan belajar dari kesilapan yang pernah dilakukan.

Tambahnya lagi, keluarga dan rakan-rakan sentiasa bersama beliau walaupun kini beliau tidak lagi bersuami. Malah, ikatan antara beliau dan adik-beradiknya bertambah erat selepas episod penceraian beliau.

Above all, if things really cannot work after countless trials. Fret not, TRUST ME you will be fine. You will be able to move alone. Yes, I've lost a husband but I still have gazillion friends and family. So many that my days are always occupied!

Semoga perkongsian ini akan membuatkan anda yang ‘gagal’ dalam perkahwinan agar tidak berputus asa dan sentiasa positif serta mengambil iktibar untuk masa hadapan.

Apa kata baca pula kisah perkongsian seorang lelaki sanggup ikat perut demi kumpul duit kahwin pada pautan di bawah ini.

Sanggup Ikat Perut, Lelaki Ini Kongsi Kisah Kumpul Duit Demi Majlis Perkahwinan

Lelaki Ini Kongsi 13 Tip Bagaimana Merancang Bajet Majlis Perkahwinan

4 Tip Penting Sebelum Pilih Jurugambar Untuk Majlis Perkahwinan Anda


Wanita Ini Kongsi Kisah Pengorbanan Ayahnya Yang Sanggup Jadi ‘Eksperimen’ Untuk Rawatan Kanser

Setiap orang pasti pernah mengalami episod duka dalam hidup mereka dan pastinya ia meninggalkan kesan kepada kehidupan seseorang itu. Kehilangan ahli anggota keluarga boleh dikatakan adalah sesuatu yang menyakitkan dan mengambil masa untuk tidak terus berduka.

Terbaharu, kisah duka seorang pengguna Twitter @vanessajulan_ yang kehilangan ayahnya menjadi perbualan hangat netizen. Menurutnya, mendiang ayahnya telah didiagnosis dengan kanser tahap 4 dan telah menjalani beberapa kemoterapi.

My late dad was diagnosed with stage 4 cancer. After few cycles of chemo, his doctor asked him if he wanted to be a respondent for their study on their new chemotherapy. The doctor gave him a document which stated the side effects of the chemo and that it is just a study https://t.co/03lYP2Ma5y

— 𝖜𝖍𝖆𝖙𝖘𝖊𝖗𝖓𝖆𝖒𝖊 (@vanessajulan_) September 10, 2019

Selepas itu, doktor telah bertanya kepada mendiang ayahnya untuk mencuba kemoterapi baru dan doktor memberikan dokumen yang menyatakan kesan sampingan daripada kemoterapi tersebut dan ia hanyalah untuk peringkat percubaan.

Setelah itu, mendiang ayahnya telah meminta beliau untuk baca dan memahami kandungan dokumen tersebut kerana beliau tahu terma perubatan. Beliau membuat keputusan dan menasihati mendiang ayahnya untuk tidak mencuba kemoterapi baru kerana kesan sampingan yang mungkin boleh membuatkan keadaan mendiang ayahnya lebih teruk.

Justeru itu, beliau menegaskan hanya untuk meneruskan kemoterapi biasa yang dilakukan. Akan tetapi, mendiang ayahnya pergi juga untuk mencuba kemoterapi baru tersebut dan beliau yang sedang bekerja ketika itu terkejut dan berasa marah kerana tidak dapat menghalang tindakan mendiang ayahnya.

Kemudian, beliau bertanya kepada mendiang ayahnya kenapa masih ingin lakukan kemoterapi baru yang tidak tahu akan hasilnya dan jawapan yang diberikan cukup membuatkan hatinya luluh. Sebab mendiang ayahnya nekad untuk melakukannya adalah untuk ketahui jika rawatan kemoterapi tersebut akan berjaya atau tidak.

"I want to know if this chemo will work. If it works, then I will be the living proof that there's a cure for cancer. If not, then it's okay that I have to sacrifice myself to prove that the doctors need to do better. I don't want other people to die."

Jika berjaya, mendiang ayahnya akan menjadi bukti hidup bahawa ubat berkenaan dapat jadi penawar untuk kanser. “Kalau tak berkesan, tidak mengapa kerana ayah sanggup berkorban supaya para doktor dapat kembali menghasilkan ubatan yang lebih baik. Ayah tidak mahu orang lain meninggal dunia,” kata ayahnya.

Setelah beberapa kali menjalani kemoterapi, mendiang ayahnya telah mengalami beberapa reaksi alergi berulang kali. Walaupun telah mengalami kesakitan tetapi mendiang ayahnya tetap positif sehingga menghembuskan nafas yang terakhir pada 16 Januari 2016.

Stayed positive until his last breath on 16th January 2016.

The chemo didn't work, but what you did was the bravest thing I've ever seen. It broke my heart till this day, but I'm at ease knowing that you no longer have to suffer.

Bagi beliau, mendiang ayahnya adalah lelaki paling berani dan kini beliau berasa lega kerana mendiang ayahnya sudah bebas daripada kesakitan. Tidak ramai yang sanggup berkorban demi kesejahteraan orang lain dan mendiang ayah vanessa memang layak digelar hero sebenar.

My Superman ❤ pic.twitter.com/3DS6Do3yMm

Adakah anda juga pernah mengalami kisah duka yang tidak dapat dilupakan? Anda mungkin berminat untuk baca artikel menyentuh hati seorang jururawat. Baca artikel pada pautan di bawah.

‘Aku Seorang Jururawat’, Kisah Menyentuh Hati Misi Kerajaan Yang Ramai Belum Tahu

Telah Mengembara Ke 70 Negara, Anak Yatim Ini Berkongsi Kisah Sukar Waktu Kecilnya

Kerana Satu Tragedi Sedih Wanita Ini Menerima Hadiah Harijadi Yang Sungguh Unik


Wanita Ini Kongsi Kos Rawatan Yang Anda Perlu Bayar Sebagai Pesakit Luar Di Jepun

Saya banyak mengendalikan pesakit Jepun dan pesakit dari negara lain tetapi pesakit dari Malaysia baru seorang. Kebanyakkan kes saya menjadi penterjemah berikutan terdapat doktor lain yang bertanggungjawab.

Hari ni seorang pelajar Malaysia datang ke bahagian klinik pesakit luar di hospital saya bekerja sekarang untuk rawatan asma. Bagi seorang pelajar, dia mempunyai insurans di sini yang memerlukan dia hanya membayar 30% dan membawa surat rujukan dari Pusat Kesihatan Universiti membolehkannya tidak perlu membayar wang tambahan sebanyak 2500 yen (~RM95). Jika tidak mempunyai surat rujukan, dia perlu membayar membuat bayaran tambahan dan itu pun dia sudah merasakan mahal.

Jika tanpa insurans dan tanpa surat rujukan, sepatutnya dia kena bayar 18,000 yen (~RM681). Tapi tolak insurans dan caj tambahan berikutan mempunyai surat rujukan, dia hanya perlu membayar sebanyak 4,000 yen (~RM151) lebih.

Adalah dinasihatkan kepada pelancong, kami sebagai penduduk pun rasa mahal, apatah lagi anda yang tidak mempunyai insurans di sini. Pastikan anda mengambil travel insurans dan memastikan membawa duit lebih ketika melancong.

Bagi anda yang mengandung, adalah tidak digalakkan untuk melancong ke luar negara. Bayangkan jika anda tiba-tiba bakal bersalin di sini, pastinya kos perubatan yang dikenakan sangat mahal. Kami sebagai penduduk mendapat bantuan perubatan tetapi kalau tidak memohon bantuan perubatan,untuk bersalin tanpa komplikasi, minimum bayaran adalah 400,000 yen(~RM16,000).

Sudahlah melancong kena sediakan bajet, tetapi jika berlaku apa-apa keadaan tidak diingini seperti tergugur kandungan, mahu menangis tidak berlagu disebabkan wang tidak mencukupi. Bayangkan hanya untuk check keadaan jika berlaku keguguran memerlukan sekurang-kurangnya 30,000 yen(~RM11363), tapi kalau perlukan campur tangan perubatan seperti curettage dan lain-lain, mahu kena caj lebih, mungkin minimum pun 150,000 yen(~RM5,681).

Nasihat saya, melanconglah dengan bijak, bukan mengikut nafsu. Melancong bukan perkara wajib bahkan bukan satu keperluan. Jika hamil, batalkan percutian, tidak rugi duit penerbangan.

#RealDeal. Nak dapatkan handphone power 8GB RAM + 128GB Storage? Jom tonton video ini.


Wanita Ini Kongsi Pandangan Mengapa Penting Kita Mengekalkan Warisan Kampung Baru

Sebut sahaja Kampung Baru pasti ramai yang terbayang rumah tradisional atau digelar ‘rumah biru’ yang berlatar belakang Menara KLCC yang pernah menghiasi filem-filem tempatan seperti Adnan Sempit, Remp-it, Zoo dan banyak lagi yang menjadi bingkisan nostalgia ramai pihak kerana ia melambangkan kehidupan masyarakat melayu suatu ketika dahulu.

Bagi anda yang tidak tahu, Kampung Baru merupakan satu-satunya perkampungan Melayu yang masih tinggal selepas pembangunan dan pemodenan mengambil alih Kampung Kerinchi dan Kampung Abdullah Hukum. Tahun demi tahun, kedudukan dan status Kampong Bharu terutama rumah kampung yang jumlahnya semakin menyusut.

Terbaharu, di Twitter milik Visithra Manikam, beliau berkongsi gambar-gambar kenangan yang beliau pernah ambil semasa berjalan-jalan di sekitar kawasan tersebut suatu masa dahulu. Malah, beliau turut berasa sedih dan kesal kerana bakal kehilangan sebuah kawasan warisan sejarah yang menjadi ‘korban’ pembangunan.

Kampung baru has already lost most of its beautiful kampung houses. I Photographed the area about 13/ 14 years ago. Half of the places I shot no longer exists. We keep destroying our heritage for malls. Lost kampung Abdullah hukum, Pudu jail for a mall. Lost rumah bok for a hotel

— visithra manikam (@visithra) September 20, 2019

Menurutnya, hampir separuh daripada gambar tempat yang pernah diambilnya tidak lagi wujud kerana kebanyakkan bangunan-bangunan di kawasan berkenaan telah dirobohkan. Contohnya kawasan bersejarah seperti Kampung Abdullah Hukum dan Penjara Pudu yang telah dijadikan kompleks membeli belah manakala Rumah Bok telah dijadikan hotel.

Menurutnya, selepas mendapat tahu bangunan-bangunan seperti Penjara Pudu akan dirobohkan beliau segera pergi kesana dan menyelinap masuk kawasan tersebut untuk merakam gambar dan video sebelum ia dirobohkan.

Bagi beliau, bangunan Penjara Pudu merupakan antara bangunan lama dengan reka bentuk unik dan menarik. Jangan disebabkan memenuhi keperluan pembangunan ekonomi, segala tinggalan serta warisan lama mudah dilenyapkan.

Bagi beliau, bangunan lama ini boleh dijadikan tempat pameran galeri seni yang dilawati orang ramai berbanding rumah-rumah mewah yang belum tentu boleh dinikmati semua orang.

Dalam thread tersebut, beliau juga ada menyelitkan gambar sebuah rumah yang sangat cantik di Abdullah Hukum pada tahun 2007. Apabila beliau mendapat tahu rumah tersebut akan dirobohkan, beliau segera ke sana dan mengambil gambar untuk dijadikan kenangan. Jika anda ingin mengetahui lebih lanjut sejarah rumah tersebut, beliau ada menyediakan link untuk bacaan lanjut.

Sebagai seorang jurugambar, beliau amat gemar pergi ke sesuatu lokasi setiap setahun untuk melihat perubahan tempat tersebut. Antara tempatnya ialah sebuah kawasan berdekatan Kota Raya. Selain mengambil gambar bangunan, beliau juga suka melihat ragam dan gelagat manusia.

Sebenarnya banyak usaha yang beliau telah lakukan untuk memberi kesedaran mengenai penjagaan bangunan bersejarah yang perlu dipelihara antaranya dengan menulis, membuat petisyen, memberi kesedaran melalui wawancara TV. Namun usahanya sia-sia apabila semakin hari bangunan-bangunan tersebut masih tetap dirobohkan.

Tambah beliau lagi, rumah tradisional melayu sememangnya mempunyai keunikan dan keaslian dan sukar untuk melihat keunikan tersebut di tempat lain selain Malaysia. Setiap negeri mempunyai ‘style’ rumah yang berbeza contohnya rumah kampung di Perak berbeza dengan rekaan rumah di Kuala Lumpur dan Selangor. Menyedari hakikat ini, beliau berasa amat sedih melihat warisan negeri hilang begitu sahaja.

Tweet beliau mendapat banyak komen daripada netizen dan ramai netizen yang berpendapat bahawa Kampong Bharu dan bangunan-bangunan lama seharusnya di jaga untuk dijadikan tarikan kepada pelancong asing dan dapat meninggalkan warisan untuk tatapan generasi mendatang.

Pelancong pun pelik kenapa Penjara Pudu dirobohkan.

— Zharif (@ZharifZul1) September 22, 2019

Thanks for this thread, I love this thread so much even I tak pernah tengok all this place in real but the historical so epic. Thanks for bring back the memories, your effort much appreciated. Keep it up, and credit for all the photos taken 👏 .

— Ysh Rvbvl (@AshAvril) September 22, 2019

Kg Abdullah Hukum… 😢😢😢Rindu all those moments during my childhood dekat kg tu.

— SK (@syada_iLtizaM) September 23, 2019

Nasihat beliau kepada mereka yang terlibat dengan projek pembangunan dan merobohkan kawasan-kawasan seperti ini, mereka sebenarnya sedang membuang dan cuba menghakis warisan sejarah yang terdapat di Kuala Lumpur dan Selangor.

Walaupun agak sukar untuk menghalang pembangunan, akan tetapi kerajaan seharusnya ada inisiatif untuk mengekalkan dan memulihara sebahagian rumah tradisional di Kampung Baru sebagai warisan budaya bangsa, khususnya orang Melayu.

Jika penjara pudu tidak dirobohkan, ia mungkin boleh dijadikan sebuah muzium penjara seperti yang dilakukan di Melaka. Malah ada pasangan bercinta yang pergi ke sana untuk ‘dating’. Klik pautan di bawah untuk baca lebih lanjut.

Lelaki Ini Kongsi Pengalaman ‘Prison Date’ Yang Pasti Buat Anda Hargai Kebebasan

Nasi Kandar Line Clear Buka Cawangan Di Kampung Baru, KL